Iraq Ram Hrilawk Nak - Chinland Today Media\nIraq Ram Hrilawk Nak\nMarch 9, 2010 1:56 am·0 comments\nRelzo vekin kum 2003 ih US in Iraq a siim ih, Saddam Hussein ih Cozah an hlawnthlak ih sin Iraq rampi hrilawk nak a voi 2 nakcu mizan sunah an tuah ih, Iraq ram Parliament Member Seat 325 hrilsuak dingah a cuhtu Candidate minung 6,200 an umih, Vote thlak thei minung Million 19 hrawng an um. Hi an hrilawk nakah Vote thlaknak hmun Center 8,920 a umih, Polling Satation 50,000 an tuah. Iraq ram minung ramleng ih um tu pawlkalin ram leng ram 16 ah Vote an rak thla veiih, Iraq ram minung ramlengih um Vote thla theitu hi Minung Million 1.4 hrawng an um a si.\nHi an hrilawk nak tluangtei an tuah theinak dingah Iraq ram Inn hnen Iran thawi an ramri lamzin pawlcu khar thluh an siih, Ralkap tamzet duty tu ah ret an siih, an ram khawpi Baghdad khawsungih lamzin pawlah Meter 50 dan ah ralkap Checkpoint an tuah vivo.\nHiti vekih kilhim nak tthazet an tuah vivo cingin mizansun Vote thlak laiah Baghdad khawpi sungah Mortar ih kahawk nak hmun 20 lenglo a thleng thotho ih, Minung 7 an thi. Cumi ih hleiah Bagdad khawpi saklam ah Bomb a puak ih minung 12 an thi. Hi Mortar kapsuak tu pawlin Prime Minister, Office Green Zone leh US Embassy an bat deuhbik tiah Palik pawlcun an sim.\nPM Gordon Brown in Iraq An Do Nak A Dik A Ti\nBritish Prime Minister, Gordon Brown cun kum 2003 ih Iraq ram Saddam Hussein ih Cozah ralkap cahnak hmangih an hlawn thlak nak cu thutluk nak dik a si tiah a simih, PM, Brown ih thusim mihi mitam pi cun an sawiselzet. PM Brown cun kum 2003 ih Iraq an kahnak thuhla ah, khami laiih British Prime Minister, Tony Blair a siih, ziang tivek in ruahman nak a nei tithu cipciar ih a theihlo thu khal a sim.\nPM, Brown cun khami laiah a mahcu Finance Minister, a siih, Iraq ram an do nak hlawhtling dingin sumpai a pek tamthu a simih, PM Tony Blair ih Cozah nak hnuaiih Finance Minister Chancellor of the Exchequer a si vekin a theih dingih tulmi thu lawng a theih thu a sim.\nUS Par Ah Turkey A Lung Awi Lo\nUS rorel nak Inn sang Congress in Leitlun ralpi a voi 1 nakih Turkey ramih Armenia mipawl an thah dancu Armenia mipawl thah cimit tumnak a si tiih, an ngaihdan an suah ruangah US parah Turkey Cozah a lung awilo zetih, Turkey Prime Minister, Recep Tayyip Erdogan cun US Congress pawlih ngaihdan cun Turkey leh US ram pahnih karlak ih rualrem awknak leh pehtlaih awknak a ti siat ding a si a ti ih, US ramih Turkey palai khal an ko tlungsal cihzo.\nTurkey ramhi Muslim ram pawl lakih US ih rualpi thabik ram asiih, tui US Congress in hivekih ruahnak a neih ruangah Iran leh Afghanistan ram tiang hngawng a neih zum a si tiah BBC cun a sim. Tui Iraq ram ihsi US ralkap pawl an laksuak nakding khalah Turkey ram hi an lamzin pawimawh bik a siih, Cu ruangah tui US House Foreign Affiars Committee in Turkley thiti dan a sawsel ruangah Turkey thawi an karlak ah rualrem awknak lamzin a hawlsal a ttul dingah zum a si.\nHimi thuhi Turkey Cozah cun leitlun rapi voi 1 nakih thah awknak a thlen thucu a phalo ih, Asinan Armenia Kristian leh America mi pawl tumtah bik vekih US Congress in thu ruahnak a neih micu thildiklo a si tiah Turkey Cozah cun an ti.\nHimi laiah Armenia ram Cozah cun US Congress ih ngaihdan an tuah micu lungawi umza thildik a siih, minung diknak leh zalen nak kilhim nakdingah lamzin pawimawh a si an ti. leitlun ralpi a voi khatnak laiih Turkey ramih roreltu Ottaman Empire cun Armenia ram mipawl tampi a rakthatih, hihi ram 20 lenglo in Armenia ram mipi thah cimit an rak tumnak a si tiah tutiang ruahnak an neiih, tu ah cun US Congress khalin himi ruah nak hi a thlawp ve sal ruangah Turkey leh US ram pahnih karlak pehtlaih awknak hi a se deuh dingah zum a si.\nTipi Thuanthum Parah Vur in Lawng A Kham\nSwedan ramsung Baltic tipi thuanthum parah lawng 50 lenglo cu Vurtum hlumpi in a kham haiih an tarta haklai ih, himi sungah lawng 4 cu runsuah an sizo. Vurtum hlumpi in a khammi lawng tamsawn cu Stockhlom leh Aaland tikulh karlak ah an tartahak laiih, Bay of Bothnia khalah Lanwg ziangmaw zat an tarta hak lai.\nHi Vurtum hlumpi pawlhi nuam tete ih an cang rero ruangah lawngpawl hrangah ttihnung asiih, Curuangah Swedan leh Finland ram Cozah cun Vurtum sutkuai nak thilri ziangmaw zat kengin runsuah nak hna ttuantu ding an kuat lai rero. Baltic tipi hi a liamcia kum 15 hnu lamih a daihbik ttum asiih, Tipikhal a khang thluh ih, Vurtum tuum zetzet an um\nAsinan khami laiih, British ralkap hotu, Lord Chorles Guthrie cun khami laiah Gordon Brown cun sumpai a ui zetih, ralkap hrangih thil ttul pawimawh kandil mi hman duhvekin- in pe hlawhtling fumfe theilo a ti. Iraq ramah British ralkap 179 an thiih, Iraq donak ih British in sumpai a cem mizat hi Pound Billion 8 hrawng a si tiah ruah a si.\nBritish Parliament hi tuikum May thla hrawngah khin hrilawk nak an neih zum a siih, tui dinhmun ih British ram Politics umdan zohtu pawlcun Party pakhat in Parliament ah Cozah tuah theiding khawpih cak an umlo menthei tiah zumnak sangpi an nei, Curuangah tui PM Gordon Brown ih thusim mileh ttongkam hin an party hrangah umzia tampi a nei ding a si.\nNPA Tapung Leh Philippine Ralkap Kap Aw\nTihni sunah khan Philippine ramih Tapung New People’s Army (NPA) pawlleh Philippine Cozah ralkap pawl an kapaw ih Philippine ralkap,11 an thiih, ralkap 7 in hriamhma an tuar.\nHi Philippine ralkap pawlhin an ram Mindoro tikulh ih NPA Tapung pawlih umnak Camp siim an tumih, NPA tapung pawlin an rak theihthup ruangah lamzin ihsin an rak bawhih an rak kap a si. Philippine ralkap thupaungtu, Colonel, Romeo Brawner in a sim nakah ralkap pawl khalin zamrang zetin an kap let venan Tapung pawlih umhmun khuarnak a rak tthacia tukzo ih, Curuangah nazi pathum sung an kahawk hnu ah an ralkap 11 an thi tiah a simih, Tapung Pawlkhal mitam piin hriamhma an tuar ve ih, tu ah ralkap dang tampi in Helicopter thawn an dawi lai a ti\nNPA Tapung pawlhin Member 5,000 lenglo an neiih, kum 1969 ihsin Philippine ram Cozah hi an rak dozo a si.\nObama Muslim Ti Tu An Tam\nIraq PM Hlun That Ding\nIraq In Thantar Le Ramhla Thar\nIraq Ram Ih US Ralkap\nIran Ram Buai Nak – i\nBiak Inn Sungah Minung Kapthat Tam


Harsatnak Ihsin Leitlun Tohkham Sang 19 Nak Tiang - Chinland Today Media\nOctober 26, 2012 7:57 am·2 comments\nPi Suu Kyi in Mahatma Gandhi cabu siar khal nuam a rak ti. Gandhi ih cangvaihnak hin Suu Kyi a rak neh zet in a lang. Kawlram ralkap raltha le thihnak hrimhrim ziang siarloih hmai nawr pawl tla daihnak thawn a do let thei vetu kha Pi Suu Kyi a si. Pi Suu Kyi cun, kan ram ralkap uknak le ralkap pawl hi ka hua lo asinan an diklonak sawn a si ka do tiah a rak sim theu.\nTuini ah leitlun minu ih mi’ thinlung neh theibik le thiltitheibik pawl an hminsinnak ahcun Pi Suu Kyi hi 19 ah dinhmun a luah ban a ve si. Leitlun ram kilkip ah Pi Suu Kyi a mikhual lo nasa ti a lang a si.\nMi tampi ih theih a hlawh emem nak hi a thawngtlak ruangah, Europe khawmual hrut ih a khual tlawnnak ruangah, a pa san ihsi tuini tiang a cangvaihnak ruangah, NLD hotu pakhat siin zalennak sual rerotu a sinak, 1991 Nobel Peace Prize ruangah, micungcuang thusimnak innpi British parliament ih thusim ban, hriamhrei hmangih cangvai rero ramsung ralkap daihnak ih neh tumtu a sinak pawl tla hi mikip theih a si hrimhrim ding.\nPi Suu Kyi President Ṭuan Ding Duh\nPi Suu Kyi: Burma A Si, Myanmar A Si Lo!\nSuu Kyi Kan Ram President Si Thei Pei Maw?\nKawlram bomhnak pe duh tu Nitlaknak rampawlih an ngai mi tla kan pi Suu Kyi ih ‘aankaa’ asi zia hi kan thei thluh ko ding ka zum. Tufang kan ram thansoh theinak ding ah cun a mai dung thlun thei thluh seh la hman a thabik ding tin ka ruat asi.\non October 27, 2012 at 6:14 pm\nChinmiphun ramhi Chinmiphunlong umnakramkau ngai asi tik ah Chinmiphun nih anmahte anram chung ah uknakzeimawzat anmah Chinmiduh zat an iukkhawh nak umve ding ah Kawlrambupi cu federal uknakphung in uknakphunghram ttial cu Chinramle tlangcungmiphunram vialte nih atu kum 60 chung doh nak an luh hnawh mi abiapi bik cu asi.\nHikong sikhoding in Daw Suu nih atuah lo ah cun Kawlramchung miphunram riat ah Kawl mi duhnak long attanh hnna khi asilai i, Kawlrambupi chung miphunrsm pawl rualremnak aser lotik ah hi tlangcungmi zonruahnak angeih ding fakpi in chimle ceih rih ding a um.\nCuruahnak a pawmlo i Kawlmiphun ttanh long in khua aruahning akal ah cun Chinmiphun le tlangcung rammiphunvialte nih bochan khawh mi in ruah lo cio ding abiapingaimi asi.


Kan Suahnak Khua Ah Mikhual Kan Si Thei Maw? - Chinland Today Media\nApril 5, 2017 12:45 am·0 comments\nTlangval note kum 23 a si mi, Mexico khawpi ih suak Jorge Matadamas hi kum 4 a kim tikah USA ah a thleng. Asinan, kum 20 hnu ah a suahnak khua ah a kirsal tikah a ruah vekin a suahnak khua a um nawn lo. Porh deuh in kan sim asile, a suahnak khua rori ah mikhual vek in a thleng.\nKanni, Laimi a phunphun ruangih hitawk le khitawk a thlengtu pawl tla, Mexico tlangval kum 23 mipa vekin, kan suahnak khua rori ah mikhual vekin kan thlen caan a tampi ding. Ziangasikhalle, kan seemnak khua ah in theitu le kanmah in tuahmi kan neih nawnlo ahcun khaw mi siloin “hngilhmi” dinhmun kan co cu a tul ko.\nHmuh dahlomi le theihdahlo mi pawl cu mikhual tiah kan ko theu. Kan khawpi le kan rualpipawl in kan thuhla in theih nawn lo ahcun an hrangah hmeltheihlo “mikhual” kan si ko. Asinan, mikhual vek in kan seemnak khua kan thleng a si khalle, kan khawpi pawlin in hmuhsuam ding tinak siloin, pehtlaihawknak kan neih nawnlo ruangah tluangmi bangin kan thleng ding tinak sawn a si.\nLaimi in nunphung mawite kan nei, Laimi nunphung mawite ti lawng siloin, kan zumnak khalah tuah ding ih kan ruahmi thil pakhat kan nei. Cucu mikhual zoh that ding ti hi a si. Kan seemnak khua ah mikhual vekin kan thleng a va si hman ah kan khawpipawl cun khual-tha tiah in rak cohlang ko ding.


Thailand Ram, Datsii Tank Sungah Kawlram Mi Ruak Pakhat An Hmu – Meifar\nThailand Ram, Datsii Tank Sungah Kawlram Mi Ruak Pakhat An Hmu\nMarch 31, 2022 admin Leitlun 0\nThailand, Surat Thani tiva kap ih nga hawlnak lawng parah Myanmar mi pakhat ih ruak an sar. Himi lawng hmang in nga hawl a si, nga hawlin an poksuak hnuah a hlo. Lawng cu tiva kap ah an ret ih hnaṭuantu ṭhenkhat in lawng cu an tifai hnuah rawng hnih an tum.\nCutin, engine room sungih datsii tank cu laksuak an tum ih a rit tuk ruangah a sung an zoh cu mithi ruak an hmu. An zumdan cun a thihnak hi nithum hrawng a si zo ding an ti, datsii in a ciah ringring ruangah a ruak cu a siat tuk ih a taksa parah hliamhma a um le um lo khal an theithei lo.\nSuratthani Hospital ah zohdiknak nei dingin an la, tualsung palik pawlin lawng parih hnaṭuantu Thailand mi le Myanmar mi 8 cu thu an sut nan zianghman an theih lo thu an sim thei, palik pawlin hnaṭuantu mi 8 ih thisen DNA an la hnuah ‘Neta ah thu kan ra lo sutsal ding’ an ti.\nLawng neitu in, “Hna ara ṭuannak cu ni 8 hrawng lawng a si lai. Mi daiten a si ih lawng parah aum ringring, a caan ahcun party-nak hmun ah a feh ṭheu an ti. A rualpi pawl cu kan thei lo” a ti. Myanmar mi ih innsang pawl pehtlaih dingin an hawl rero, ziangtin a thi ti khal an thei hrih lo.\nTamu-Khampat Lamzin Hmang Pawl Ih Thlun Tengteng Ding Mi (5): PDF-Tamu\nAn Innhnen Pa Cu ‘Na Kaa Rim A Sia Tuk’ Tin Haṭhuahsii A Pek Ruangah Cawh A Kuan


Hnipuanlam Ruahnak Petu Rosie - Chinland Today Media\nHnipuanlam Ruahnak Petu Rosie\nAugust 22, 2013 3:26 pm·0 comments\nM&S Fashion Company thawn hnatuantlangtu Transformers: Dark of the Moon zuknungcang Rosie cun, sunghruk hnipuan pawl thitnak parah ziangtiin ruahnak a pe, ti thu a simfiang. Rosie cun, model a si lawng siloin hnipuan thu ah ruahnak petu pakhat ih ding thei ding a duh thu a sim.\nBritish zuknungcang mawizet Rosie Huntington-whiteley (Kum 26) cun M&S company thawn tuantlangtu Transformers: Dark of the Moon zuknungcang cun, M&S ih nunau pawl ih sunghruk hnipuan pawl ah ruahnak a pek tikah hminthang designer Suzy Kim thawn an komawk thu, amah rori in sunghruk hnipuan a hruh ih, thehlarnak a tuah thu a phuangaw.\nM&S ih design pawl hi Collection ah Rosie cun a duhmi hril in a thehlar thu, Rosie for Autograph tiin hmin a pek thu, Sofa cup brassier cu Collection ih a thupinak pakhat a si ding thu pawl a rel. Rosie cun Collection cu M&S ih a hlawhtlingbik mi nunau sunghruk fashion a si theinak dingah khal a ruahsan thu a sim.\nDesigner Lam Ih Lut Tumtu Miley\nBest Entrepreneur Ah Victoria


Nun Thianternak - Hre Mang\n"Na thutak sungin thianter hai aw"(John 17:17), Thianter nan sinak hi Pathian duhmi a si"(I The.4:3);\nThianternak cu Pathian duhmi, amai fa kan si ti langtertu, asi ih thutak sung Pa, Fapa, le THlarau Thianghlim hnatuan asi.\nAsan, umtuzia: i) Qadowsh (hebru) -lakhran mi (sacred, ceremonially or morally) Pui 20:26; Isai 5:16. ii) Qodesh-a thianghlim mi hmun lole thilri. iii) Hagios-taksa ah thianghlim; thinlung lam khalah sawisel ding um lo, Jn 17:11. iv) Hagiazo-(to make holy)-thianhlim-Mth 23:17; I Kor 1:2 .\n1. Thianternak dawttthum:\ni)Dinhmun thianternak (positional sactification)-mithiang tiah phuansuahnak:\nHeb 10:10: Ziangah tile Pathian in tuahter a duhmi cu Jesuh Khrih in a tuah ṭheh ruangah amah ih taksapum kumkhua daih in a pek awknak thawngin kan sualnak ihsin in tlengfai a si.\n2. Satan thiltitheinak ihsin runsuak nak asi. Zumtu in a nitin nunah leitlun, satan, le taksa sual raal pawl a donak ah Pathian bawmnak in a neh theinak asi, Sam 119:11; Jn 15:3,; Rom 8:34; Kal 5:16; Rom 8:4; I Kor 6:19.\niii)Thianternak famkim ( absolute/finanl sanctification)-Jesu Khrih a ratsal tikah zumtu pawl a ti thianghlim famkimnak asi, Rom 8:29; Eph 5:25-27;\nI Jn 3:1-3. 1Pathian kan Pa-ih in duhdawt zia hi ruathnik uh! In duhdawtnak a maksak ruangah Pathian faale tiih kawh kan si hi; cutiih in ti vekin kan si taktak. Curuangah a si hi khawvelih in theih lonak cu! Pathian khal a thei lo. 2Ka duhdawtmi pawl, atu cu Pathian faate kan si zo; a sinain ziang bangtuk kan si lai ding ti cu a fiang hrih lo. Sikhalsehla Khrih a rat tikah cun amah bangtuk kan si ding ti kan thei; ziangah tile amah a si vek cekci in kan hmu ding. 3Zokhal Khrih sungah hi bangtuk ruahsannak a neitu cu Khrih a thianhlim bangtuk in amah le amah a thianghlimter aw ve.\nI) THianter kan tulnak san: Khrih hmuihmel keng ding: Thlarau thar thinlung thar: Ezekiel: 36:26, 26Thinlung thar le nunnak thar ka lo pe ding. Lungto bangih a hak mi nan thinlung cu ka la ding ih thinlung neemte ka lo pe ding.\ni) Thinlung khawruahdan tuarthar in: Jer 17:9 Milai ih thinlung cu zoso a theithiam ding? Ziangdang hnakin mibum hmang bik a si; Damter dingah a harzet, a natnak a besia tuk!\nii) THinlung ihsin sualnak citintian a suahnak: Matthew 15:18-20\n· Khawruahdan: Pathian duh mi duh, huat mi hua,\n· Lungput: Genesis 6:5\n· Thinlungin a cakmi, hiar mi le nuam timi pawl thleng:\nTahtthimnak: Keimai thinlung luatkhattu, sersiamtu, le cak mi pawl vs. Paul (Rome 7:24\nii) Mizia hlun ihsin mizia thar ah: Gal: 5,\n· Practice, mouth and body,\n· in dealing with ourself, others, and material,\nII) Ziangvek pawl thianter a tul:\ni) Thinlung: Pathian thawn lungrual ringring thinlung ruahnak, phurnak, caknak, hiarnak, duhmi, huatmi, nuam timi,\nii) Taksa: Pathian THlarau biak inn asi\nJohnah tahtthimnak: Napi pum sungah um vekin-\niii) Pehtlaih mi: Nitin nun, umnak inhnen, khua, rualpi, comp/phone, ruahnak,\niv) Hman awknak pohpoh: Sumpai hmannak (abortion support, drugs and etc.)\nIII) Ziangvek hmanrua hmangin thianter kan si?\ni) Pathian thutak sungah: "Na thutak sungin thianter hai aw"(John 17:17),\n· Theihnak in\n· Nunpinak in : Life application : (Rome 12:\nii) Nitin hmuh ton mi lak ihsin:\n1. Lakhran nak in : Let.11: 44; Keimah cu Bawipa nan Pathian ka si ih keimah ka thianhlim bangtuk in nannih khal nan thianghlim ve pei.\n· Leitlun rual le pi, thil le ri,\n· dinhmun, umnak, etc.\n· Tisa duhmi\nb. Harsatnak-nitin hmuh ton mi lak ihsin:\ni. THlarau meisa sungah:\nIV) THianter zo rero mi pawl nitin nun:\ni) Nun cu Khrih asi: Mai hrangih nun asi nawn lo: a thleng rero, tthang rero mi nun: Khrih lungput: Duhmi, hiarmi, cak; kiangpa midang parah lang ding\nii) THianternak in a rahsuak dingmi:\n· Pathian thawn lungrual ring2Dung 13: 22. David (a man after my own heart:)\n· A thiangmi lawmtlak mi lawngin lungsung luahkhat ter ding: Pathian thu ihsin a irhsuak mi lungput: Col. 3: 1-…. Philippians 4:8\n· Thinlung in a hiar mi, duhmi, ngai mi, nuam ti mi, cak mi:\nSam 42: 1-2, 1Zukneng in zo tidai a ngai duahdo vekin, Maw Pathian, nangmah cu ka lo ngai a si. 2Maw Pathian, a nungmi Pathian, Ka nunnak in nangmah cu tidai\nbangin a lo haal a si. Ziangtikah so na hnen ka thlen ih,Na mithmai ka hmuh ding?


SAC ih palai UN Assembly ah thusim theinak caan pe lo dingin US le China an lungkim, tiah thuthang lengvak a suak - IHBURLEN\nSAC ih palai UN Assembly ah thusim theinak caan pe lo dingin US le China an lungkim, tiah thuthang lengvak a suak\nSeptember 14, 2021 admin RAMLENG THUTHANG, THUTHANG 0\nSAC ralhrang ih palai cu UN Assembly ah thusim theinak caan pek siang lo dingah US le China karlakah lungkimtlannak a um, tiah thuthang lengvak a suak.\nSAC ralhrang ih palai UN Assembly ih thusim khap dingin ram lian pahnih US le China hin zarh khat sung lai caan pe in thureltlangnak an nei, tiah US hrambun Foreign Policy FP in a sim.\nUS le China thureltlannak ih lungkimmi ah U Kyaw Moe Tun khal UN Assembly ih thurel ve lo dingin an lungkim timi an rel tel, tiah a hlan thuthang ah a suak ih thungai le ngai lo a si thu BBC in a ngaihven rero lai.\nUS le China karlakih biakremawknak thu hrimhrim hi European Union siseh, ASEAN siseh, Russia tel in an lungkimpi ve theu tiah UN palai fehphung sirhsan in FP cun a sim hrih.\nSAC ralhrang ih palai hin UN Assembly ah thusimnak caan pek le pek lo hin sullam a nei zet ih an pek lo asile acozah si thei dingih a zuamnak pawl SAC ralhrang hrangah thil poi zet a thleng thei. Tui’tum ih SAC ih palai thusimnak caan a ngah lo asile a nai bik November thla tiang acozah si theinak a nei lo ih cumi ah a zuamsal a tul, tiah FP cun a sim.\nTuni September 14 ahhin rampi acozah aiawh theinak palai tahfung khal phuansuah a si ding ih SAC lole NUG khui khat sangsangin an ngah ding, tiah ruahsan a si thu a sim hrih.\nUN thuthang sirhsan in sim asile tui’tum committee ahhin chairman ah Sweden a si dingih sungtel ram pawl ah US, China, Russia le ramdang (5) Bahamas, Chile, Bhutan, Sierra Leone le South Africa pawl an si ding. (BBC).\nNunau nauhak pahnih tidai khawlnak tanky ah an tla that\nMi lakih kan rellang dah lo dingmi kan bulpak thuthup (7)


Minung Canvo Colobik Ram 10 Ah Kan Ram Paruknak - Chinland Today Media\nDecember 14, 2012 4:39 am·0 comments\nLeitlun ih minung canvo thawn pehpar ih cekfeltu Maplecroft thainrual komkhawm pawlin “Human Rights Risk Atlas 2013” timi thulu thawn leitlun ih minung canvo mipi ih colobik ram pawl cu an tarlang ih mani Tlawngkai Nilini, 13.12.12, ni ah report an pek.\nCumi report ah ram 197 lakah kan ram hi ramruknak ah a tel. Ram 197 cu tahfung dangdang 24 thawn an tah. Culak ihsin ram 32 cu mipi in minung canvo colonak ah a bese ngaingai. A cui ram pawlah minung canvo tlunih ram uktu le ram mipi karlak ih siatsuahawknak cu kan dung kumruk sungah zaṭeek 60 in an kai.\nAn tahmi ram 197 lak ihsin a besebikmi tluntabik ramhra pawl cu: 1. Sudan, 2. Democratic Repulic Of The Congo, 3. Somalia, 4. Afghanistan, 5. Pakistan, 6. Myanmar, 7. Iraq, 8. Syria, 9. Yemen, 10. South Sudan pawl tla an si.\nRefugee Tlawng Zirhtu Pawl Training Nei


Lamzinkap Ih Hnawmhne A Sam Vivo, Bomb Arak Um Ih A Puak That – Meifar\nMay 28 zinglam ah China-Myanmar ramri Muse khua sungah bomb a puak ih minung pakhat a thi, pahnih in hliam an tuar. Shan State, Muse khua ih um tlangval kum 18 mi Thingyan cu khuasung hnawmhne samtu a si.\nHnawmhne samnak company ah hna a ṭuan ih zingtinten hnawmhne sam in a vaksuak ṭheu. May 28 zingah tlawnginn kiang lamah hnawmhne ava sam, theithiam loin bomb a sam ngah ih a puak ruangah a hmun ah a thi cih, a ke 2 cu bomb in a puakdarh ih a taksa dang khalah hliam a tuar.\nA hnaṭuannak company khalin tuarpinak an langter, hliamtuar dang cu lamzin ih bike mawng nunau a si. Bomb puak laitak ah bike arak mawng ih a bike khal a puak cih, a taksa hrek cu a kangsia thluh.\nA dinhmun cu a ṭha lo zet ih siizung ah an ṭuamhlawm rero lai, hliamtuar pakhat sawn cu bomb puaknak kiangih sii dawr kiltu fala te a si. Anih cu hliam a tuar na lemlo, bomb puaknak hmun ah ralkap pawl an umkhat thluh zo ih zo in bomb an kam ih an puah ti an zingzoi rero lai.\nSammet Thiam Hminthang Khal Kaihci Aiah Meithal A Keng Thlang


SAC Ralkap ciimit dingin Raldo zir rerotu GenZ - Falam Online Media\nBawngbi dum le angki dum hruk mino 100 hrawng, thatho zetin zingpit ih training nei rero lai video tawi cu kan dung zarh hrawng ah oneline ah a suak ih a lar zet.\nMitamsawn cu GenZ ti`h kohmi kum 20 kiangkap mino an si ih, video tawi cu April thlathok lam, Kayin ram hmun pakhat ih zukmi a si tiah Reuter in a ngan.\nAn lakih hruaitu pakhat a simi MonMon cun Reuter hnen ah “hih hmun ah thla 3 sung raldo kan zir ding. United Defense Force timi pawlkom din kan tum. Hmuitinmi cu ralkap ukhruinak hnukthlak hi a si” a ti.\nThe handout images, published by Reuters, are among the first that appear to show former protesters getting training from ethnic armies in Myanmar's borderlands – a sign of the deepening crisis in the country of 53 million people https://t.co/k9fUv2jL9i\n— Yahoo News (@YahooNews) April 27, 2021\nMino tamzet cu tlangpar hriamhreikai pawlkom umnak hmun pan in raldo an zir. Miṭhen cu suahsemnak khuate pan in beunak an hawl ih miṭhen an si le ramri ah beu in cangvaihnak an nei rero.\nGenZ ṭanpi dingin Myanmar-Thailand ramri ih thlengve GenX upa pakhat cun “hmun hla in ramri pan ih raldo zir le meithal hawl ih vaktawi mino hi amalbik thawngteel an kim ding” a ti.\nRalkap in kumpi cozah thuneihnak an la hnu February 1 in Myanmar ram a buai thok ih thlacem lam hrawngah boruak a sosang vivo.\nSAC ralkap pawl cu hriamhrei ralthuam rinsan in an puarthau vivo ih March 27 lawng hman ah mawhneilo mipi 100 luan an kap that. AAPP ih ngankhum mivek asile April thlacem tiangah SAC ralkap kut tuar ih thi mipi 1000 an kim zik thlang.\nLamzawh nakah siseh, inn sung um men tiang an kap ih nauhak upa ti umloin an lungtho caan ah mi an kap that hluahhlo tikah mipi lam cun an mah humhimtuding ralkap dingsuak ding an beisei zet thlang.\nKNU ṭuanvonei mipakhat cun “hriamhrei kengin hmainorṭul dinhmun kan thleng zo. Phun, Hnamdang ti umloin tithei dandan suah ih hmainor tlang ding kan hmabak” a ti.\n← April 29 : CDF – Mindat le SAC Ralkap karlak thurel cipciar\nBago ih ralkap le palik kapaw nakah ralbawi pakhat thi →\nUnion Minister Zaw Wai Soe in rampumhuap mipi ralrin pe


Boruak A Fel Hnu Lawngah Hrilawknak Kan Tuah Ding Tiah Reltu Min Aung Hlaing – Vapual Auaw\nBoruak A Fel Hnu Lawngah Hrilawknak Kan Tuah Ding Tiah Reltu Min Aung Hlaing\nMay 22, 2021 vapual auaw Ramsung Thuthang 0\nMyanmar ralbawi Min Aung Hlaing cu China thuthang Phoenix TV cun online in thusuhnak a nei ih thusuhnak an neihmi cu mipi hrang an thlah fel zo. Cumi ah ralbawi Min Aung Hlaing cun hrilawknak thu tlunah Aung San Suh Kyi thu khal a reltel.\nRalbawi Min Aung Hlaing cun China TV Phoenix hnenah “Kannih ralkap ih duhdan cu party dinhmun in Democracy Federal uknak rampi fehpi ding a si. Asinan, cuvek thleng dingin hrilawknak cu ram boruak a daih fel hnu lawngah kan tuah ding. Kum khat sungih tuah a theih asile tuah a si dingih cumi hnu thla 6 tlunah le boruak ih zir vivo khal a si ding,” tiah a ti.\nRalbawi Min Aung Hlaing cun rel peh in “Mipi le ralkap buainak ruangah mipi thi 700 lenglo an um zo an timi khal a dik lo,mipi thi cu 300 hrawng lawng a si. Ralkap le palik khal 47 thi an um ih hriamhma tuar 200 lenglo an um ve. Aung San Suh Kyi cu hmaiton in Court ah a feh thlang ding. Tui dinhmun khalah a inn ah dam zetin a um a si,” tiah a ti.\nRalkap in rampi thuneihnak an lak hnuah mipi thi 800 an um zo tiah AAPP cun thu an suah ve. Ralbawi Min Aung Hlaing cu China thuthang Phoenix TV in Online in thu a suhmi a si ih China ram ,Beijing khawpi in thu an suhmi cu Min Aung Hlaing in Myanmar ram Naypidaw khawpi in thusuhmi pawl a let. A thurelmi zoh tikah China bum a tumih hrilawknak an tuah ding caan khal felfai in an rel thei nawn lo tinak a si.\nIndia ram Sungah Covid 19 Natnak Hnakin Caksawn Natnak Thar A Darh Vivo\nMipi Humhimtu Le Ralkap Doawknak Ah Free Burma Ranger Pawl An Tel Ve


RAMSUNG AH BANGALI MI 7 KAI – Times Of Chinland\nIrrawady ramthen nyaungdone peng Bo Myat Tun Lilawnpi ih Toll Gate ah february ni 8 ni zanlam nazi 6 hrawngah Pathein ihsin Yangon lam pan ih mawn mi Mawtaw sungah Kawl tong kamkhat te hman thiam lo Bangali mi 7 cu kaih an si.Anmah ih simawk dan ahcun Kyautdaw peng ihsin ra mi an si thu an phuang.Ann khua an thlen ihsin Puaisa Mg Hin thawn an tong aw ih Yangon thlen tiang mi pakhat MMK ting 16 ih hruai aw dingin lungkimnak an nei ih cuti Yangon lampan ih ra an si.\nHi Bangali pawl cu Ann ihsin ke in an ra ih ni 15 an feh hnuah Ngaphe zinpeng ih Padan khua an thleng.Padan ihsin ke in an fehsal ih Kyankhin peng Okpone khua tiang an feh hnuah Pathein tiang a remrem mawtaw in an feh.Pathein ihsin Car pakhat an sang ih Yangon lam pan ih an tlan laiah Bo Myat Tun Lilawn ih Toll Gate ah kaihngah an si.Anmah hi kum 18 kim lo mi 4 le kum 18 tlun mi 3 an si.Anmah hruaitu Mg Hin cu Mindone peng ih Wagone khua mi si in Pathein ihsin Mawtaw thawn thlahtu cu Aung Naing Oo kum(49) a si.\nNyaunggone peng sungah Bangali an kaih hi tui thla sungah vei 2nak a si zo.Mipi le Driver khal in hivek zum um lo milai kan hmuh ahcun thu neitu pawl sim ding a si tiah MP U Kyaw San cun a sim.February ni 3 ni khalah Kungka pakhat sungah Bangali mipa 12 le Nunau 9 an zate kom 21 cu kaihngah an si zo.Hi Bangali mi 7 Yangon tiang hruaitu pa le an Mawtaw sannak pa khal Police cun thubuai rittak orhter in Lock up ah an hreng a si tiah theih a si.


Falam peng ih ralhraang mithi pawl cu Inn urkaang mi ah an ruak khaang tel cih - Falam Online Media\nFalam peng ih ralhraang mithi pawl cu Inn urkaang mi ah an ruak khaang tel cih\nFalam-Kalay ziinpi doawknak ih ralhraang ralkap mithi pawl cu felfaiten phum ta loin khawte ih inn an urkaang mi pawl ah an mah ralkappi pawl in an khaang tel tiah theih a si.\nCNO/CNDF in Falam peng doawknak thu an suah mi ah tarlang cih a si ih “mithi le hriam tuar an tam ruangah mithiruak cu an mah daan pangaiten Parte khua inn an urkaang mi ah an khaang tel” ti`n an tarlang.\nRaldo mawṭaw 2 telmi Ralhraang ralkap mawṭaw 20 lenglo cu May 9 ah Falam ihsin Kalaymyo lam panin an poksuak ih pengban 63 kiangkap ah an cawl lawk.\nKefeh ralkap pawl in hramlak hmunram an thianfai phah ah CNDF bomb kammi an palpuak ih mithi khal umin hriamtuar khal an tam. Cuih hmun ih mithi pawl cu ralhraang ralkap in Parte khua inn pawl an urkaang nakah an khaang tel ti`n CNO/CNDF in thu an suah.\nPengban 55 le 45 kiangkap khalah bomb puah an tuar bet ih mithi le hriam tuar an um. Cuih hmun ih ralhraang thi pawl khal cu Zonglei khua inn an urkaang mi ah an khaang tel cih ti`n CNO/CNDF thu suah mi ah an ngan tel.\nCNDF in bomb puak nak kiangkap hmunram thianfainak an tuah phah ah meithal le cerek ṭhenkhat an hmu thu an tarlang ih, “ralhraang ralkap thi 12 hrawng le hriamtuar 15 hrawng an um thei” ti`n May 14 CNO/CNDF thusuah ah an tarlang a si.\n← Kah that mi Al Jazeera journalist ruak an vui lai ah buainak maksak a suak\nFalam ah Mirang ṭong hmangin Worship Service nei thok tum sal →\nChin ramkulh ih Sub-Election Commission ṭuanvonei mipathum kaihkhih tuar\nDr. Ngun Cung Lian cu “Salai” Hminpu A Phu Lo – Mipi Auaw\nFebruary 19, 2021 February 19, 2021 Ni Hnem Sung 0\nPu No Than Kap relmi “DOLETNAK UMZIA”\nFebruary 4, 2022 February 4, 2022 Ni Hnem Sung 0


Falam ah Covid 19 mina pakhat hmu bet, +Falam tlawngtu pawl ih theihṭulmi | Falam Online Media\nDecember 8, Falam, Sun Ceu Khan luan ih Harhdamnak Check gate ah Covid 19 mina thar pakhat hmuhsuah a si bet thu theih a si.\nKalaymyo ihsin Hakha ih bungrua phurso motor totu a positive mi a siih “motor mawngtu` nupi a si. Hmundang ihsin Falam khualut pohpoh cu Sun Ceu Khan luan ih Harhdamnak Check gate ah Covid 19 nat check nak an rak nei.”\n“Motor mawngtui` nupi lawng a positive. Motor mawngtu khal an check nan nat an hmu lo. Mina cu Falam Siizungpi ah enkol dingin an kuat so cih. Apasal motor mawng cu Lungpi Q hmun ah an kuat cih. Motor an tomi khal hrik-that-sii an kap” ti`n Falam tualsungum mipakhat in a sim.\nFalam Covid 19 Committee cun tuhlan thurelnak an rak nei mi ah “Ramsung ramleng lockdown tuahnak hmun in Falam ih rami pohpoh cu Facility Quarantine ah khum ṭheh ding, Khuasung ah Mask bun tengteng ding, Falam ratu pohpoh siannak ca um lole Khuasung lutter loding, Zaan nazi 12 in zinglam nazi 4 karlak leng suak lo ding, Zaanṭim 12 hnu Falam Gate phit dingih zohman lut ter lo ding, Thil zuar motor le cycle pawl cu Falam khuasung ah lut siang nawn lo ding” tvk thlundingmi Daan pawl a tel a si.\n← Hivek natnei cu Pfizer COVID 19 vaccine dawt lo dingin MHRA in Thuthannak a nei\nRalring : Covid 19 Vaccine Lem Online ah an zuar thok →


British PM India A Tlawng - Chinland Today Media\nJuly 29, 2010 4:46 pm·0 comments\nBritish PM le India president\nBritish Prime Minister, David Cameron cu nithum sung caam dingin mizan sunah India a thlengih, an ram Cozah mi pawimawh ziangmaw zatin an thlun.\nPM, David Cameron hin Karnataka khawpi, Bangalore ih HAL- Infosys leh Narayana Health City pawl a feh hmai sabikih, himi hnu ah State Governor a kawmcih.\nPM, David Cameron hin tuisun ah Chennai leh Mumbai a feh dingih, Thaisun ah Prime Minister, Manmohan Singh leh President, Pratibha Patil leh Cozah mi pawimawh dangpawl New Delhi ah a kawm ding.\nIsreal Ralkap To Nak Helicopter A Tla\nMizan sunah khan Isreal ralkap pawlih to nak Helicopter cu Romania ramah a tla ih, Minung 7 an thi.Romania Defence Ministry, in an sim nakah Isreal ralkap 6 leh Romania ralkap 1 tonak Helicopter hi Harzerim Air base ihsi an zuansuak hnu reilo te ihsin biak pop theih nawnlo in an umih, reizet an hawl hnuah Romania ram laili Zarnesti khawkiang ah Helicopter tlahi hmuh a si tiah a sim.\nHelicopter tlaknak ah minung 4 ruangcu hmuhsuak zo a siih, Helicopter hi ziangruang bikah a tlati theihfiang nak a um hrihlo ih an zingzawi rero lai. Isreal Air Force (IAF) pawlcun an ralkap tla pawlih ruangcu hmusuak tengteng dingih hawlin Sibawi leh mithiam ziangmaw zat an kuatbet zothu an sim.\nIsreal leh Romania ralkap pawlhin Blue Sky 2010 an timi raldo zirtangnak ni 11 sung an nei ih, tuah an zirtlang rero lai.Romania ram thotho ah Isreal ralkap pawlih tomi Helicopter hi tuithla tirlam khan a rak tlazo.\nBP Company in Paisa Cem Tam Ding\nBP Company in mizan sunih thusuah a tarlang nakah Gulf of Mexico tipi thuanthum hnuai ihsi Zineen put phih nak leh tipi thuanthum thenfai nak dingah dollar Billion 32 leh Million 200 an cem dingthu an tarlangih, tuikum April thla ihsi himi Zineen put ruangah BP Company cun a paisa ngahding dollar Billion 17 a sungzo tiah a tarlangbet.\nHiti vekih paisa a sun tamtuk zo ruangah leh a cemlai dingmi a tamtuk lai ruangah BP Company cun a thilri neihmi dollar Billion 30 man hrawng zuarsuak a tumthu khal a tarlangbet.Himi Zineen put nak kua hrutpit nakih an hna ttuan leh himi ruangih harsat nak tuartu pawl bawmnak pek thuhla ah BP Companyhi sawisel a hlawh zet.\nBP Company Chief Executive, Tony Hayward cun tuikum October thla ihsi a hna hi a colhsan dingthu a puangih, a mai aiawh tu dingah Bob Dudley a retcih thukhal a puang. BP Company Chief Executive, Tony Hayward hi BP Company hotu sinak in bangkhal sehla, BP Company in Russia ramih an Company ih Non-Executive Director, hna tuandingin an sawmbet thotho.


Nauhak (3) An Thi – Meifar\nNauhak (3) An Thi\nJune 1, 2022 admin Myanmar 0\nBago, Ayetharyar khua ih um nauhak pathum cu May 30, 2022 simlam nazi 5:30 hrawngah vanduainak an tong. Tiva ah an fen that thluh. May 30 sun ah Ko Pho Thet Yun in a fapa kum 2 mi Maung Thiha Tun le a tunu kum 11 mi Ma The Su Hlaing, Ma Saw Thiri Mon (kum 8) pawl hruai in Tadargyi khua ah an va feh.\nFangfai phur dingin cawleng thawn an poksuak. Tadargyi khualutnak ih um U Hla Win tei inn hmaiah cawleng cu an ret ih caw pahnih cu tidai pe dingin an hruai. Lilawn hnuai, tlangleng lamzin hnuai tiva ah caw pahnih cu tidai an inter, nauhak pawlin caw pahnih cu hridai in an hruai vivo.\nCutin tidai an in laitak ah an parih lilawn ah tlangleng a feh ih caw pahnih in an ṭih tuk ruangah tiva ah an dawp thutthi. Caw hridai kaitu nauhak pathum cu tiva ah an tla thluh, Ko Pho Thet Yun in caw hridai cu a thlah ih tiva ah nauhak pawl cu a hawl nan a hmu thei lo. Tiva hi a thuk in a thazang a cak tuk, a nawi fawn.\nTadargyi khua ah ava tlan ih bawmnak dil in a au ciamco, Tadargyi mino pawl cu tiva ah an dawp ih nauhak pathum cu an hawl. Zanlam nazi 6:00 hrawngah nauhak kum 2 mi Maung Thiha Tun ih ruak an hmu. Yaenee khua kiang tiva ah thicia in an hmu.\nCun a thaisun May 31 zinglam nazi 8:20 ah Ma The Su Hlaing ih ruak an hmu. Nauhak pakhat Ma Saw Thiri Mon (kum 8) ih ruak cu an hmu hrih lo ih an hawl rero lai. Mibawmtu pakhat in, “Nauhak ruak 2 cu kan hmu zo, kum 8 mi Ma Saw Thiri Mon cu kan hawl rero lai” a ti.\nA Voih A Zuar Ruangah A Dam Lo, Tu’ah A Dam Ṭha Zo Ih Thil Dang A Zuar Lala\nRalhrang Pawlin Palik Bawi An Kap That


Rih Zin Le Surbungtlang Vanzam Tumtual Tuah Fel Dingin Sobul Cum Zo: Chin MP - Chinland Today Media\nRih Zin Le Surbungtlang Vanzam Tumtual Tuah Fel Dingin Sobul Cum Zo: Chin MP\nApril 29, 2015 12:47 am·0 comments\nSurbungtlang An Tuan Zo Mi\nChin ramkulh ih vanzam tumtual saknak ding thu ah acozah in March thlah ah nemhngetnak sobul an cum zo. Rih zin khal tuahthat bet vivo dingin nemhnget a siih sumpai khal thlaksak a si zo tiin Chin State, Falam Peng nitlaknak lam bial ihsi hril mi Amyothahluatdaw palai MP Loui Zung Hlei Thang cun a sim.\n‘Pittawngsh hluat daw in March 30, 2015 ah Surbungtlang vanzam tumtual sak ding lungkimnak cu sobul talin a nemhnget zo ih sumhman ding zat khal kyat 1000 million, pe ding lungkimnak a nemhnet zo’ tiin a sim thu Pu Kap Thio, CCUSA hotu cun Rihli ah a tarlang.\nFalam peng thansohnak ding hrang ih an hmalaknak pawl relnak a neiih cumi lakah Lungpi Saihphuzi tikpan tlawng khal sak rero lai a si thu khal a sim tel. Chin MP cun, Falam – Rih zinpi remnak ding le peng 7 katttaza ih phahnak ding hrang , 2015-2016 hrang sumhman ding khal a pek zo titla in a sim.\nHi thu hi April 26 zan ih Maryland (DC Area) Falam peng upa pawl thawi an tonawknak ih a rel mi a si. MP Louis Zung Hlei Thang le Myanmar MP 12 pawl cu USA acozah ih sawmnak thawn USA ram ukawkdan le hruai kaiawk dan pawl Myanmar rampi hrang hmasawnnak a neih theinak ding ruahsannak thawi an sawm mi an siih Myanmar MP 7, Taing ditahci MP 2 le Civil Society Organization ihsin mi 3 pawl tla an tel.#\nChin Ramkulh Tlawnginn le Sizung Japan In Sak Ding


Chioma - Beauty Blogger: Essie: the more the merrier\nNina-Martine 1. juli 2013 kl. 19:08\nFor en utrolig fresh farge!\nChioma 13. juli 2013 kl. 15:36


Thuanthu Sim Thiam Pa - Chinland Today Media\nThuanthu Sim Thiam Pa\nFebruary 4, 2009 5:53 pm·0 comments\nJesuh in hibangtuk thu pawl hi miseenpi hnenih a sim tikah tahtthimnak a hmang ttheu. Tahtthimnak hmang loin an hnenah zianghman a sim dah lo. –Matt 13:34\nPulitzer laksawng a ngahtu cabu “Teacher Man“ sungah Frank McCourt in New York City High School pawl ah kum 30 sung saya a ttuannak thu a ngan. Mirang ca le cangan daan zirh daan phun dangdang hmangin a zirh. Cumi sungah a tthabik zirhnak cu a zirtu pawl ih thinlung laaktu le thapeknak a simi mi thinlung khoihmi thuanthu simnak thawn thuzirh hi a si a ti.\nHimi thuzirh daan cu zirhtu tumbik Bawipa Jesuh Khrih ih rak hmanmi a si. Thiamnak saang le biaknak hruaitu Nicodemas in Jesuh hnenah, “Nang cu Pathian ih run thlahmi saya na si ti kan lo thei” (John 3:2) tiah a ti. Asinain Jesuh in a thluntu mipi hnenah thu a sim tikah Talmud thudik pawl a hmang lo. Thuanthu simtu pakhat vekin thu a zirh.\nJesuh Khrih ih tahtthimnak pawl cu mi thinlung sungah reipi a taang. Farasi le siahkhong pa thuanthu ihsin (Luke 18) Pathian ih zaangfahnak le ngaithiamnak thu kan thei. Fapa tlanhlo thuanthu (Luke 15) ihsin Pathian in sualsirtu pawl a duh thu a sim.\nJesuh ih simmi tahtthimnak pawl in Amai’ thu in zirh ih in duhsakmi nun daan in khihhmuh. Kannih khal kan zumnak thuanthu hmangin midang pawl Jesuh Khrih hnenah kan hruai thei ve.\nKa ttong i uk aw tusun ah,\nNa duhdawtnak thu sim ning;\nNa zaangfahnak thuanthu in,\nMi thinlung na lam van ah hoiter seh.\nPathian thudik zir daan tthabik cu cuih thudik midang zirh sin a si.


BOCHANMI KANPA DR. RUN BIK CABIA CU A TTHATUK HRINGHRAN – The Chinlung Post\nJuly 9, 2021 admin Knowledge 0\nPaisa ah dik cio uh sih. Leilung tlun i kan buaipi bik mi pakhat cu paisa I kan diklo nak hi a si.Kan diklo cun mi in in zum nawn lo.Paisa I kan zumawk lo cun hnatuan a theih lo I hnatuan tlan khal a theih lo. Kum 2017 ah Falam ah Lai Phun Ni le Run In Tlun Kum khal tuah a si.Khami tum ah ramsung ram leng in paisa tam zet kan khong i tam zet in pe.Paisa ngahnak lam cu simfiang a si nan paisa hmannak lam ah simfiang a si lo.\nThird country i paisa in petu pawl khal in paisa hmannak kan simlo thu ah an lungkim lemlo. Cule khalai I paisa kan hmandan thu ah “Paisa thu I ka rak rinsan zet mi pawl tla an rinsan tlak ngai ngai lo tiin Zung Bawi Pum in i sim dah. Rev. Dr. Za Hlei Kap khal in khalai ah paisa fello nak a um tiin tunai ah i sim. Mizoram ka um lai ah Mizoram Periodicals Union (MPU) tiin journalist 16 lai thawn Mizoram level in pawl kan rak nei dah.\nElection kum tin kan nei I keimah le keimah vote ka pe aw dah lo.Cunah treasurer ah kum 3 tum 3 vote 13 hngah in kei foreigner kha in hril theu.A voi thumnak ah kan member pakhat in “Pu Run,kan president atan pawh kan duh ache. Kan gen.Secy.atan pawh kan duh a che.Mahse pawisa ah midang kan ring lo in ti.Mizoram Press Owner Association khal ah treasurer ah in hril.\nFalam ah paisa ah kan dik ding ka ti ruang ah pastor hrek khat le pawl hrekkhat i paisa kil pawl in in duh lemlo ding. Kan dik a si khal le paisa audit report tha tei kan pek lo ahcun in zumlo an um khal le zum lo a theih ko ding.Kan zumawk lo cun Falam harsatnak I paisa kan dilnak ah mi in in pe duh nawn lo ding. Cule paisa report hi paisa kil I pek ding a si lo ih mi rin tlak zet auditor 2 i report pek ding a si.\nTreasurer cu paisa a kilman ah lawmman tha zet pek ding a si ko.Cuvek tho tho in auditor pawl khal cu audit man lawmman tha zet pek ding a si. 2017 ah a si hmang. Rev. Dr. Lal Tin Hre i tuahmi pastor pawl seminar ah kei le Dr.Than Bil Luai kha paper in siar tir. Kan ca ngan pawl pastor pahnih khat cun an duhlo.Ka rual Lian No Thang (RIP)hnen ah Dr.Than cu politician a si lo i Run Bik hi cu kum 2020 hrilawknak i a tel thei ahcun kan vote lo ding an lo ti tiin i sim.Ka hrang ahcun MP ka si ding hnak in kan Laimi pawl tuah that hi a thupi sawn in ka thei. Credit: Run Bik


Minung thin le vok thin - Chinland Today Media\nMinung thin le vok thin\nNovember 10, 2008 12:35 pm·0 comments\n10-11-2008/Reuter: Leitlun scientist pawl ih fimnak le thiamnak a sang sinsin ih tui hnu kum reilote ah vokthin cu minung thin ah an bun thei thlang ding thu thuthang ah an ngan. Himi vokthin le minung thin thleng ding hi Scientist Robert Winston cun a tuahsin zo ih a theih fel zo thu khal a rel. Cun an tuahhlan kumkhat ah research an tuah thu khal a rel bet.\n10-11-2008/Reuter: Taiwan nu pakhat cu an pa thawn fa nei theilo bei dawng ih an um hnu ah kum 13 Chen (duat khawhnak) ih ci hmangin faphir mawi ngaingai an nei. Doctor pawl cun Chen (13) ih hriselnak an zohfel tikah cancer natnak an hmu. Asinan cancer nat thahlo nei phah ih cuvek faphir tiangtiang nei thei dingih a ci a rak that cu an mangbang nasa.\nMawtaw zam thei\n10-11-2008/Reuter: Leitlun fimnak karhzai vivo cun Thil thar an hmusuak lala e. Moller Internation pawl cun kum reilo te ah motaw a feh ih feh nawnlo dingin a zam ih zam suak ding ih an tuah suak rero thu an phuang. An sim daan vek asile hiang an mawtaw tuah mi pawl hi a san lam 5000 tiang a zam thei ding ih kum (2) sung daih ih tuah mi a si. Kum reilote ah mawtaw zam to a theih thlang ding.\nHmeltha pakhat a thi\n2008 World Music Awards-ah British co tha\nISIS, A1-Qaida Hro-nak Thuphan A Silo : NSG Cheif


Naypyidaw ih bomb a puak hnu in Ralhraang pawl an thlaphang a zual | Falam Online Media\nOctober 10, 2021 Ni Hnem Sung\t0 Comments\nNaypyitaw ih ralkapzung le palikzung ih bomb a puak hnu in ralkap le palik bawi deuh zungkainak hmun pawl cu tuhlan hnakih lethnih rorin an kil ṭha.\nCuih hmun ih zungkai pawl cu security hnen ah ID hmuh fekfek dingin thu an suah. Meithal hriamhrei pai le pailo theitheihnak Metal Detector thawn khal an check thluh ih an taksa tiang an dap sak. Cuih tlunah suncaw kennak teek-te sung tiang an zoh sak thluh ti a si.\n“A pehpeh in bomb a puak hnu in humvennak hrang nasaten hmalaknak an nei mi a si. Sunglam mi khal an tel thei tiah an ruat ih zovek khal an si le check awknak an tuah thluh thlang. Taksa dapawk tivekcu Ministry of Foreign Affairs zung tivek lawng ah an rak tuah ṭheu nan a tu cu zung dangdang khalah ralrin nakah ti`n an tuah thlang. Suncaw funnak teek-te tivek tiang an kauter thluh” tiah Naypyitaw ih palik ṭuan lai mipakhat in MPA hnen ah a sim.\nHitiih humvennak hrang nasaten hmalaknak an nei nak san cu October 5 ah palikzung sungah bomb a puak ruangah a si.\nCuih ṭum ah Palikbawi (ဒုရဲမှူးကြီး) Thant Zaw le palik 3 in hriam besia an tuar. Palikbawi Thant Zaw tla cu a Ke khatlam an tan sak phah thluh ih a tu dinhmun khalah a Ke khatlam tan ṭul bet thei dinhmun ah a um.\nCuih ṭum telin tulai Naypyitaw kiangkap ih puakkuainak a suak mi ṭhenkhat cu Naypyitaw PDF cangvaihnak a si tiah kan thei.\n← In ra ngairtu cu an thi ṭheu tiih catarnak Palik zung cilnuai tuar\nYangon ramṭhen, Myone 31 pawl ah mipum 5 hnak ih tam pungkhawm khamnak ပုဒ်မ 144 an phuang →\nMay 2, 2021 May 2, 2021 Ni Hnem Sung 0


Zualko:Kyaw Myin nih a mah tein i thah nakin mual a kan liamtak. – Onlinenungak\nZualko:Kyaw Myin nih a mah tein i thah nakin mual a kan liamtak.\nU Kyaw Myint hi zing nazi 3 hrawngah thingahnak cet thawn inn in a suak ti a siih, khua a van hnu ah a sungkhat pawlin an hawl. Cun Tapaungpuaikhin vanzam tumnak kiang lamzin laifang ah a ruang an sar mi a si.\nAmah hi mi nunnem, zukhmawm zianghman tuah lo mi thazet a si nan, kan dung hrawngin thin nuam lo le thin nau zetin a um theu tiah a nupi in a rel.\nMah thawngpang hi falam thawngzam nih a van tial mi asi a biapi mi a si caah ka van chiah chin mi asi falam ca cu nan thiam dih ko caah hakha holh in ka van let tilo hi asi nan ka theithiam lai caah lawmnak tampi ka ngei hlei ah mah bantuk in thih lonak ka van ton tikah hin lungthin a fak ko kaltak mi chungkhar Pathian tu nih hnemh ko hna seh.


Salai PP in Delhi Chin-mi Pawl Hnen ah Vantlang Thusimnak Nei - Chinland Today Media\nMarch 17, 2014 2:32 am·0 comments\nSalai PP in mipi thusim lai (New Delhi)\nBy- Salai Star\nSalai PP tiih theih laar zetmi Saya Vum Za Piang cu Kawlram Acozah ai-awh (representative) in Delhi ah Environmental Training kai ding ih a feh nak ah Delhi ih Chinmi pawl thawn, tonkhawm beruahnak Delhi Living Faith Baptist Church ah a nei.\nHi, tonkhawmnak ih thazaang peknak le forhfialnak a neihmi pawl cu: (1) Tulaifang a thlengawk rero mi kan Kawlram dinhmun (Current Myanmar Transition), (2) A thlent-aw reromi Falam khua le miphun (Changes of Falam), (3) Falam mi in buaitertu le kan buaipi mi (Challenges of Falam) pawl tla a si. Kan kawlram hi a thleng-aw rero laifang a siih Pathina in thlawsuah a pek ih ahlan hnakin kan ram umtu daan pawl a thleng-awk rero zia pawl tla a sim\nKan Chin Khawpi pakhat a simi Falam hi a thangso vivo zo ih khuanu khuapa pawl ih hnatuan an taimak zia pawl siseh, kan Mino pawl Secular lam in siseh, Theology lam ihsin siseh, mifim, cathiam tamzet an um thu pawl siseh, hitivek in Pathian tihzah in ke kan kar vivo asile hlawhtlinnak hi kan dong vivo thlang ding thu pawl khal simnak anei bet.\nSalai PP hi Mino pawl duhdawt ih fimthiamnak thawn tungdingtu a si. Falam khawpi ah kum ziangmawzat sung risantlakzet in Biaknak lam ah siseh, khawtlang lam ah siseh, Khua nu khuapa ih hohatu ah siseh, rampi dinhmun ah Chin miphun ai-awh ih Palai tuantu khal a si. Falam khawpi ah kum ziangmazat dung Boarder phuan in Chin mi ziangmawzat cathiam, mifim sersuaktu a si.


Lai Ṭong In A Daih Lo - Chinland Today Media\nJuly 10, 2017 8:52 am·0 comments\nMirang ṭong ih, hla mawi zetzet kan ngai mi, biazia mawi zetzet kan siar mi le ca ṭha zetzet kan siar ngah mi pawl Lai ṭong in simfiang kan tum tinten “Kan ṭong in a daih lo” kan ti ringring. Tui’ Mirangca kan timi, Mirang ṭongfang pawl hi Mirangca a si thluh lo, miphun dang ṭong an lak sakih Mirang ṭong ih an can termi a tamsawn a si.\nMirang pawlin Greek, Hebrew le miphun dang pawl ih ṭongfang pawl an cawng ih English ṭong ah an suah sak. English ṭong tiah kannih pawl in kan rak hmang. English ṭong hi cu, a va thuuk ve tla kan ti ṭheu. Anmah English pawl ṭongfang ngainga cu kanmah vek, ziangkim an duh vek ih simfiang daihnak ṭong bungrua hman an rak nei ce lo. Asinan, miphun dang ṭong, mawi zetzetin hman sak daan an thiam ruangah leitlun ah Mirang ṭong hi thuuk zet le kau zet huap vekin kan thei asi.\n2017 ih US Falam Calai seminar ah Dr. Kenneth Van Bik in Mirang ṭong 60% cu miphun dang ta an lak mi a si thu a sim. Tui’ Falam ṭong kan timi tla hi, leitlun miphun hmuahhmuah ṭong kan lak khawmmi a si ve. Kala kan timi India ih phun-u pawl Vai pawl le kan Falam tong tla cu, a bangaw tam nasa. Sammehnak, “kaihci” tla kha “kaihci” an ti ve ih, umzia neilo an ṭong tikah “Mat-lap” um lo an ti ve. Kannnih khalin “mat-lap” timi ṭongfang kan hmang ve. Kan thinheng caan ah “sala” kan ti’h himi hi Vaipawl ih ṭong uarbikmi pakhat a si ve.\nFalam ṭong kan timi lakah Kawl ṭong khal tam tuk kan hmang. Tahṭhimnakah, camibuai a sung tivek, rak bet vivo awla. Falam ṭong ah English khal kan hmang tam nasa. Special thlacam tivek, na style tuk tivek, meeting kan nei ding tivek, nan ready zo maw tivek, rak bet vivo awla. Falam ṭong kan timi hi, Falam ṭong hmang pawl ih ṭongfang lawng cun miphun pitling ṭong ah a cangsuak thei lo lawlaw ding. Curuangah, miphun dang ṭong mawi tete le rem zetzetmi pawl kan lak sawng thiam vivo a ṭul. Tui’ Falam ṭong ah kan unau Tidim ṭong khal tampi kan hmang, Mizo ṭong khal kan hmang ih miphun kip ṭong kan hmang rori ko.\nCuangah Falam ṭong a hmangtu pawl in, Falam ṭong hi a karh sinsin thei dingah tuanvo kan nei. Cu rualrual in Falam ṭong hi hloral vivo, tenau vivo ding khalin a tong hmangtu pawl lala in kan tuah pang thei. Curuangah Falam ṭong kan timi kan lian ter daan ding, kan pitling ter daan ding ah ziangvek thinlung kan nei ngam timi a thupi. Dr. Than Bil Luai ih a simmi thinlung neh zet pakhat ka cing lai. Tong hi sersuah ciamco hnakin, tong um-cia hman thiam ding a timi hi pomrem thiam a ṭha. Curuangah ṭong hi a ser ih ser suah ciamco hnakin, ṭong umcia mi, Kawl, Mirang, Vai le miphun dang ta hmansak thiam daan kan zuam a ṭul.\nTong hi sersuah ciamco le polsuah kan tum tuk asile, Facebook timi tla kan let tum dingih, phone tla kan let tum ding ih computer timi tla kan let tum dingih zohman in kan hmang peh ngai cuang lo dingih kan rethei aw ter thei. Online tivek tla leh ngaihnak a um lo. Company hmin letlin tum thawn a bangaw zik thei. Curuangah a um cia mi leitlun ṭong pawl sawn hi kan Falam ṭong thawn milaw dingah kan hman thiam sawn a ṭul. Asinan, Midang ṭong pawl kan lak thiam hlan ah tui’ kan neihciami tongfang pawl le pipu ṭong khuun, pipu zaihla pawl tla hi theihfel le hman ṭangkai kan thiam hmaisak a ṭul.\nA hnuai ta pawl hi rel khawm sehla….\nFalam ṭong a hnget, a pitlin sinsin theinak dingah ziangvek cin in miphun dang ṭong kan hmang khawm ding.\nMiphun dang ṭong Falam tong ih kan hman thok daan ding le kan ngan daan ding pawl tla ziangvekin a si ding.\nFalam tong a karhhzai theinak dingah ziangvek in a tong hmangtu pawl an thinlung an timtuah ve ding?\nMission Hnatuan ih Nun Liam Cu Ngaisan A Um Bik Lo Maw?


Kawlram Vanzuang India Yangon zam ding - Chinland Today Media\nJanuary 24, 2008Published: 12:29 IST(24/1/2008)\nMyanmar Airways International (MAI) cun tui kum sungah a vanzam leitlun ram kip ih zuangdingih ahmalak nak ah tiin India ah ti zam a tum thu Yangon Time thuthang ah a ngan.\nMAI cu January 15 ihsin Bangkok le Kuala Lumpur ih zam theumi cet lam that lo nak ruangah cawlhrih a siih hi lam pi hmangin India khalah a zuang ve ding. MAI hin leitlun ramkip ih tlan Vanzam, Singapore ih zuangmi telin pali a nei.\nMAI hi ramsung tlan Myanmar Airways(MA) leh Region Air of Singapore kawmawk ih neih mi a si. MA in mimal neih vanzuang pathum; Air Mandalay, Yangon Airway le Air Bagan a nei ih hi bakah ramsung lawng si loin in hnenram Chiangmai, Phuket le Thailand Incheon pawlih tlan a nei.Asinan Air Bagan, Singapore ih zuang theumi cu November 4 ihsin US ih kawlram neknak a peknak raungah cawlh tir hrih a si.\nKawlram sungah ramleng vanzam a zuang lut tu 15 an um. Thai Airways International, Indian, Qatar Airways, Silk Air, Air China, China Southern Airlines, China Eastern Airlines, Hong Kong Express Airways, Mandarin Airlines, Malaysian Airlines, Bangkok Airways, Jetstar Asia, Phuket Airline and Thai Air Asia pawl tla an si.\nKawlram cun the United Arab Emirates pawl thawn khal vanzuang thuih lungkim tlannak thuthlung an tuah tiin thuthang cun a simbet.\nKawlram Vanzuang ramdang Vanzuang thawn pehtlaih aw…\nYangon in Bangkok nitin vanzam zuang thlang ding\nKawlram Hrang Vanzam Lei Bet Tum\nBangkok Airways Cun Bangkok To Mandalay Zam Ding Tumtah


Kan Nunpi Theimi Tumtahnak - Chinland Today Media\nNovember 15, 2012 12:47 am·0 comments\nBible Siar Ding: Jeremiah 29:1-14\nNan hrangih tumtahnak ka neihmi cu keimah lawngin ka thei.\nTumtahnak ka neihmi cu siatralnak si loin mi neinung nan sinak dingah a si; cuih tumtahnak cu nan ruahsannak le nan hmailam hrang a si.\nNu le pa tamsawn in an fanu fapa pawl hrangah tumtahnak le khuakhan lairelnak pawl an neih sak – fimthiamnak, hnattuannak, le innsang dinhsuahnak tivek pawl thuhla ah. Nu le pa pawl in an fahniang pawl an duhsaktuk ih cuih an duhsaknak kha an fale pawl ih an lungkim ve ding le an duhsak vekih an tuah duhnak dingah a phunphun in an zuam, ziangti’n ka leem thei ding timi thuruahnak an nei.\nVancung ih a ummi kan Pa Pathian in a fahniang pawl kan hrangah khuakhannak a nei. Leitlun caan tawite kan nunnak sungih kan nuntu khuasaknak ding, tthansonak ding le kumkhua nunnak kan neih theinak dingah tumtahnak tumpi in neih sak. A khuakhan lairelnak cu ruahsannak le Amah thawn naihzet ih pehtlaih awknak kan neih theinak ding ttivek pawl in a a khat. A hmin sunlawitertu kan si theinak dingah a si.\nLeitlun kan nu lekan pa pawl ih khuakhannak cu a caancaan ah a palh thei, ziangahtile kan hmailam hrangah a tthabik ding kha famkim in theihnak an neih lo ruangah a si. Sikhalsehla Pathian cu kan hmailam caan neitu a si. Anih cu lamzin dik ah in khihhmuh thei, curuangah, Bawipai’ kaihhruainak lawng hin kan hrangah lungawinak maksak a thlenter thei a si. A lamzin thlun duh lo ih um cu kan nunnak hrangah aatthlakza le siatralnak thlenhtu a si ding – cumi cu mah le mah siatsuah awk a si.\nPathian ih kumkhua hrang tumtahnak cu sunlawinak a si. Mi pakhat cio kan hrangih tumtahnak a neihmi cu A sunlawinak langtertu bungbel thianghlim kan si cio theinak ding hi a si. Cule kan hrangah sunlawinak thawn a khatmi hmailam caan (glorious future) in pek. Himi hi kan nunpi theimi tumtahnak cu a si.\nVancung ih um kan Pa, ka hrangih Na tumtahnak pawl ka lo lungkimpi thiam lo caan ah ka sualnak in ngaidam hram aw.\nPathian Ttongkam zirzoinak in ziangtinso ka hrangih Pathian tumtah ka theih fiang thei ding? Tuni ah ziangmi Bible caang thar so ka siar thok ding?


Phyu Phyu Kyaw Thein In Paing Takhon A Seherh – Meifar\nKum 24 mi Paing Takhon cu Myanmar milar hminthang a si ih ralkap cozah a dodal ruangah an kai. Insein thawnginn sungah an khum ih a damlo phahphah ṭheu ti khal theih a si.\nThawnginn sungah Covid-19 nathrih a darh ciamco ruangah mipi in thawngtla pawl cu an seherh tuk. July 23 zinglam ah Insein thawngtla pawl cu thih le thih tin thawnginn sungah duhphorhnak an nei ih an au ciamco.\nCumi hnuah ralkap tam zet an va lut ih thawngtla ṭhenkhat cu an vuak that ti thuthang aum. Cuvek dinhmun a si ruangah Myanmar hlasakthiam hminthang Phyu Phyu Kyaw Thein in Paing Takhon a seherh thu cu online parah a tarlang.\nPhyu Phyu Kyaw Thein in “Himi zuk kan zukawk lai ahcun kan unau in, nikhat khat ah kei cu sahimnak hawlin ka tlan rero ding ti kan rak ruat lo. Anih khal nikhat khat ahcun diklo zetin thawng a tla ding ti ka rak ruat ban lo.\nIce-cream le sandwich kan eitlang ih shooting kan tuah ih kan nuamaw zet, January thla cem zikah a si. Tuisun ih Insein thawnginn thuhla cu a ṭhalo tuk, ka naupa te damcak in tuahmawh tong lo hram seh tin thlaza camsak lo bak ti thei dang ka nei si lo” tin a Instagram cahmai ah a tarlang.\nMindat Pasalṭha Pawlin Ralkap Sakhan An La Ih Nunnak Can Khal An Um


Chinland Today Leh Ceng Te Camkhat - Chinland Today Media\nChinland Today Leh Ceng Te Camkhat\nCT Leh Ceng Te Camkhat\nCeng Te - Lailun Lungkua Tlun\nCT: A hmaisabikah bezai na rak ngan thokdan le bezai parih na feeling pawl in ruah aw.\nCengte : Tlawng ah biazai in rak zirh theu ih siar nuam ka ti zet nan kei mai ngan ding cu ka rak tum dah lem lo. Vei khat ah ka uar mi pa hmundang ah a rak feh. Ka ngai nak ka thinlung ih a luang liam mi biazai ah a cang. “Duhmi hnenah” ti mi kha a hmaisabik ka ngan mi biazai a si.\nCT: Tuini tiang bezai fing ziat na rak ngan zo? Mekazin tivekah teh fing ziangzat a tel zo?\nCengte : Ka ngan mi zate in zakhat zik hrawng an si ding. Magazine ih tel mi hi ka thei fiang lo. A hrek khat cu in dil ih ka kuat an an telh le telh lo vek in sim sal lo. A hrek khat le group mail ih ka thlah mi pawl i sim lo in rak lak vek tla an um.\nCT: Ramsung remleng ah na uar mi bezai ngantu le na uar mi bezaipawl in hlawm aw.\nCengte : Biazai ka ngan nan ka siar mal zet. Ka siar sun sung in Kawl le mirang pawl rel seh la.\nPhunsang tlawng kumthumnak ih Aesthetics ah biazai thawn pehpar aw mi Zawgyi ih ruahnak in rak zirh dah. Cu mi ih sin a biazai pawl ka hmuh sun ka siar ih beda laan tin a ngan mi biazai pawl ka uar zet. Cu le a mah thawn sankhat si mi Mintuwun in Pinmanguktu tla a ttha ka ti. Mintuwun ih biazai pawl ah cun a hleice in nauhak biazai a ngan mi pawl mawi ka ti zet hai. Ngwetayi ih biazai fingkhat tlawng ah kan rak zir dah. A leng ah a dang pa hnih ka siar ngah ih an pahnih ten ka duh. Maung Sein Win (patikung) hi ka uar lem lo nan, a biazai pa hnih thum lai cu a ttongfang hman mi pawl mawi ka ti zet. Tu santhar biazai pawl ka siar mal zet ih duh ciamco mi ka nei lem lo.\nTagore ih biazai pawl a tha ka ti mi an tam. Dorothy Parker ih nganmi pawl hi an awsuah a mawi, an zangkhai ih siar nuam ka ti. Maya Angelou ih biazai pawl lakah ah “Still I rise”, “Our Grandmothers” “I know why the caged bird sings” ti pawl hi ka duh ngaingai. Inn sung ih kharhkhum tuar mi vate thawn pehpar aw in Tagore ih ngan mi le Maung Sein Win (patikung) ih ngan mi tla ka rak siar dah nan Maya Angelou ih ngan mi hi ka uar bik.\nNunau a thuanthu le a biazai pawl a phaw zuk\nCT: Na ngan zo mi bezai lakih na duhbik mi bezai fing khat in in hlawm siang kem?\nCengte : Biazai ka ngan mi pawl ka duh thluh hai cio ih duhbikmi ka nei lo.\nCT: Na bezai cabu “Nunau: A Thuanthu Le A Bezai Pawl” a rung suahkehdan tla theih kan duh.\nCengte : Sorry, kum thum lai a rei zo ih dung ah ka taan ta zo. A thar hrang ah ka buai rero laifang a si.\nCT: Cumi bezai cabu sungah soul searching na tuah mipawl kan rak hmu. Chinram hnenah ziang thucahnak na nei duh?\nCengte : In suh bet ruangah kir sal ta seh la, kha lai ah ‘soul searching’ ti mi tongfang ka rak hmang nan tu ih ka vun thlir sal tik ah ‘identity crisis’ ti mi ka lung ah a suak. Thu dang dang cu a si cuang lem lo.\nMidang hnen ih thucah ding khop in ka picang tin ka ruat aw lo. Ka theih mi le ka ruahnak pawl mi va hlawm le va ruah fang hi ka tum mi a si.\nCT: ‘Evi Thuanthu’, ‘Zing Thar’ le ‘Dinhmun Hawltu’ tvp., hi feminism bezai phun a si lo ti sehla ziangtin na let duh?\nCengte : Hi mi thusuhnak cu phunhnih in ngai a theih hmang ka ti. Ziang va si khal seh la kei ka ruahdaan ah cun casiartu in an ca siar mi par ih an hmuhdaan cu an mai thu thu a si ko. Kei mai hmin sak ding vek si seh la cu ‘feminism’ si lo in ‘nunauism’ ti’n ka ko ding.\nZinghmuh Tlang kiangah..\nCT: Tuisun ni ah, Chinram ah Gender thleidannak a um lai tin na ruat maw? Na ruat a si le ziang mipawl in cutin a lo ruatter?\nCengte : Tahtthimnak ah biaknak lam zoh seh la. Kan pawl (Baptist) ih ordain pek daan neih mi ka theifel lo nan a ngah tu pastor pawl zoh a si le mipa cu innsang(nupi) nei an si ih nunau cu innsang(pasal) nei lo hlir an si. ‘Nunau a si ah cun pasal nei lo mi a si pei ih mipa a si ah cun nupi nei mi a si pei” ti vek in daan a um a si ah cun cucu thleidannak a si ko lo maw? Pawl dang pawl cu an roh sin sin. Ordain pek ding cu sim lo, pastor hman ah nunau an cohlang thei hrih lo. Hi hi Kawhhran sung ih thuneitu mipa pawl in Baibal ih ngan mi vek rori ih thlun an taimak tuk ruangah cun a si lem lo ding. Paul ih ngan vek cekci in Kawhhran upa tla hril aw bang seh la, Laimi pacang paziat kawhhran upa ttuan tlak ngaingai an um pei ti tla ruah ding a um. A ngaingai ah cun kan Baibal sung ih Judah pawl khal siseh, Laimi khal siseh mipa ih ukmi (patriarchal) daan rak hmang tu kan si. Cu ruang ah kawhhran sung ih nunau le mipa thleidannak hi Baibal vek ciah ih thlun duhnak hnak in mipapawl in nunau an uk nak daanhlun kha thlah siang lo in an kaih fetfet mi sawn a si tin ka hmu.\nCT: Mirang ram vekin Chinram ah minupawl in mipapawl thawn covo bangrep nei ve bang hai seh, kan Chin community hi ziang a bang pei? Hivek zalennak hin ziangvek rah a suahpi na zum?\nCengte : ‘Covo’ ti tik ah ‘human right’ sim duh mi a si ah cun kei ‘pianvo’ ti mi tongfang hman ka duh deuh. Henry (Pum Kai Thang) in ‘human right’ ti mi cu minung ih a piang mi kan zate ih co mi ‘vo’ a si ruang ah ‘pianvo’ ti hi hman ding mawi a si tin a rak sim mi ka thei dah. Cu le ‘covo’ ti tin ten kan hnglih lo ding a thu pi zet mi cu ‘ttuanvo’ a si. ‘Covo’ a nei tu in ttuanvo khal a nei cih ringring.\nThu ngai ten ti le mirangram ah nunau pawl in mipa pawl thawn covo bangrep an nei ngaingai maw ti hi ka thei lo. A si nan ka theih mi cu mirang ram pawl (US, UK le Europe ram dangdang) ih nunau pawl in tuih sun in an co mi ‘right’ pawl hrang ah nasatak in an rak cangvai ih ngah thei ding an rak zuam. An mipa pawl an thin ttha tuk ih an tohmun ah an pek mi a si lo. Nunau pawl namnuai hi a dik lo a si ti ruahnak a nei ve tu mipa hrekkhat khal in an rak ttanpi. Tu lai nunau hrekkhat in acozah hrilawknak ah vote kan pek thei tla thupi ah kan neih lo thei men. A si nan hi ti vek ih vote pek thei ding ah nasa zet in mirang ram ih nunau pawl in an rak dil ih a hrekkhat cu thawng tlak tla an rak tuar.\nNunau pawl in mipa pawl bang in zalen zet in kan ruahnak le kan thiltitheinak suah in hna ttuan ve thei seh la Lairam tu hnak in a tthangso ding ti’n ka zum. Lairam ah hmang lo in kan sunral mi resource tambik cu nunau pawl ih thluak le ruahnak a si ding. Innsungsang ah siseh, tlawnginn ah siseh, biakinn lam ah siseh naunak lai in nunau pawl hi mipa pawl thawn bangrep in tuamhlawm, zohkhen kan si ih, equal opportunity le right pek kan si le tu hnak in kan ram le miphun hrang ah kan ttangkai thei ding.\nCT: Simone De Beauvoir in, “Minu fimtuk tivek cu mipapawl in an ngaih lo; an tih,” a ti. Mipapawl in intelligent tuk minupawl an uarlonak san hi ziangruangah a si na zum?\nCengte : Simone de Beauvoir in ziang mi thu thawn pehpar aw in hi tin a rak ttong a si pei ti ruah ding a um. Hi nu hi ka theih sual lo ah cun mifim, cathiam zet a si ih mipa rualpi ttha tampi a rak nei. Mipa chawih deuh pawl in an rak ttih tla cu a si thei men. Si nan tlawng a rak kai pi, pakhat nak a rak ngahtu Jean Paul Sartre cun a ttih lo lawng si lo in a rak uar sawn. Rak ttih bang seh la thih tiang an um tlang thei lo ding.\nCu le kei mipa pawl in ziangvek nunau an uar ih, ziang vek pawl an ngaih lo, an ttih ti vek hi ka buaipi zawng a si lem lo. Kei cun mifim, intelligent mi cu nu a si ah, pa a si ah, a aa mi hnak cun ka uar deuh ngei ngei. Cun fim lawng si lo in thinlung ttha le mi tluangtlam si tla a thupi ka ti.\nCT: Minu thawn pehparawin kan neih mi kan Lai Daan lakah na thleng danglam duh mi daanpawl?\nCengte : Kan theih cio vek in Lai daan cu ngan mi daan a si lo. Hi vek pi-pu pawl ih rohmi, thisen le nunphung ih a ciah aw mi daan pawl hi ngan mi daan hnak hman in thleng an har sawn ttheu. Ngan lo mi a si tik ah vun rel fuatfi ding a har. Khua khat le khua khat, hnam khat le khat tla a bang aw thluh lo ding. A tlangpi in thleidannak ih hrampi cu nunau hi mipa hnak in an sinak niam deuh ti mi ruahnak (women are not fully human beings like men) par ah a bun aw tin ka ruat. Cu ruang ah cuih lungput, ruahnak thleng ding hi a thupi bik ding ka ti.\nCT: Biazai ih a thupitnak na sim fiang daan?\nCengte : Maya Angelou in “Art is for the soul” a ti. Biazai hi thlarau hrang ah a thupi tin ka ruat ve.\nCT: Kan Chin bezai dinhmun na hmuhdan?\nCengte : Naute duhnung tak, a kepar ih din a tum rero mi.\nCT: Bezai ngan a zir rerotupawl hnenah ziangvek duhsaknak tongkam na hlan duh?\nCengte : Na neih lo mi, midang na pe thei lo ding. Be honest with yourself and to your readers.\nCT: Nunthuleng tla na ngan lo ding maw?\nCengte : Mai duh cun tampi ngan zo seh la ka duh nan.\nCT: Bezai ngan hi zir/zirhawk a theih maw?\nCengte : Kei cu ka siar mi pawl in ka zir.\nCT: Klirlungz pawlih ‘Biazai Rianram’ cabu na rak siar dah maw? Hi cabu parih na hmuhdan?\nCengte : Ka rak siar ih, hi tluk in maw si ka ca siar a mal ti ka thei aw.\nCT: Bezai ngantu si dingin ziang mi a tul?\nCengte : Midang hnen ah hlawm duhnak lungthin (a heart willing to share) neih a ttul.\nCT: Bezai thawn pehparawin hmailam hrangih na sunmang?\nCengte : Ka thinlung ah nganduhnak a suah tin ten ngan hrih ka tum.\nCT: Bezai na ngan tikah tongfang kan nei mal tuk tin na ruat theu maw? Cumi harsatnak cu ziangtin na rak pahtlang theu?\nCengte : A hlan ah ‘a mal tuk’ ti si lo in ‘a mawi lo’ tin ka rak ruat sual dah. A si nan tu cu ziang vek ttong khal a mah le si ning ten an mawi thluh ti’n ka cohlang. Lai tongfang a mal a si khal le Kawl le mirang tongfang, mallai ka thei veve ih a ttul nak zawn ah va hlan a sual tin ka ruat lem lo.\nCT: A rei hlanah bezai cabu pakhat na suah tum sal ti kan rak thei….A thuhla kimcang in in sim cia aw.\nCengte : Biazai fing 54 a tel ih “Vainimho eitu pawl” tin hmin ka sak. A hmai sa ah Rev. Run Cung Mang hnen ah ka kuat ih draft a mah in i rak siar sak. Cu hnu ah Nhgepi in i siar sak ih kan rem ruri sal bet, cangan daan mal lai. Editor ttuan tthang ti cu cafangkom sual a hmu cak nasa. Cauk ih cangsuak ding cu a mai kut ah ka ap. Suak cing thei seh la ti cu ka saduhthah a si.\nCT: Na nun lo nehbiktu cabu pathum in in sim aw.\nCengte : Ka nauhak lai in in rak zirh mi le tu ni tiang ka siar tam bik mi cu Baibal a si.\nSimone de Bevoir ih ‘The Second Sex’ ka siar nak in nunau sinak le dinhmun fiang deuh in ka thei ngah. Keimai sinak ti tla a theih cih pei cu. Pathian zum lo tu a si ih a ruahnak zaten ka pom pi lo nan “One is not born, but rather, becomes a woman” ti mi cu a dik tin ka pom.\nKa tumtah vek in thil a can suak thei lo ih ka tha a siat lai ah Salmon Rushdie ih ‘Midnight’s Children’ ka siar sal ih phundang ten thazang ka ngah.\nCengte : CT hnen ah le a siar tu nan zate hnen ah ka lung awi.\nCT: Ziangtin kan lo pehtlaih thei ding?\nCengte : cengte@gmail.com


2018, 2022 World Cup zuam tum tu pawl - Chinland Today Media\nMay 4, 2010 2:40 pm·0 comments\n2010 World Cup lehnak ding innpi le logo\nLeitlun football leh zuamnak ih thuneinak sangbik neitu FIFA pawl in 2018 le 2022 hrang ih World Cup lehnak ding hrang hmun relnak cu December 2 ah an nei ding.\nAustralia, England, Russia, United States, Spain-Portugal le Belgium-Netherlands pawl in 2018 lole 2022 hrangah nasa zet ih zuam an tum. Hi hlei ah Indonesia, Qatar le South Korea pawl khal in 2022 hrang zuam dingcu an rak tum ve.\nJapan Fotball Association (JFA) pawl cun 2018 le 2022 hrang World Cup football zuam awknak hrang ih cuh an tummi cu tthin sal in 2022 hrang lawng ih nasa zet ih zuam an tum thu FIFA pawl an thu relkhawmnak an sim.\nJFA president Motoaki Inukai ih Sport Hochi thuthangca suahtu pawl a sim nak ahcun FIFA pawl hin 2018 cu Europe ram ih an ret ding a zum thu a rel. Japan hin 2002 World Cup cu South Korea thawn a hrek veve hlawm aw in an rak tuah tlang dah zo.\nTui kum World Cup nak ding hrangih lehnak innpi a sak tu hnatuantu mi 200 lenglo pawl cu FIFA pawl in World Cup vei hnih zohtheinak ding hrangah manlo in Ticket a pe hai. June 11 niih lehzuamawknak a thawh ni le an duh mi ni dang hrang ih zohtheinak a pe.\nWorld Cup South Africa ah June 11 ni ah lehzuamnak neih thok a si dingih a hmaisa bik ih anlehnak ding innpi hi mi 95000 tleng dingih 2009 kum ih an sak thar mi lehnak innpi thar a si.\nSouth Africa World Cup 2010 hla Shakira ih a sak mi..WAKA..WAKA rak ngai ve aw….\nWorld Cup Le Christian


Texas Cu US State Pakhat In Um Ringring Ding - Chinland Today Media\nJanuary 16, 2013 8:38 am·1 comment\nEL PASO : Nikum ih Obama president ding ih hrilsal asi hnu reilote ah, Texas state cun US ram ihsin lasuak aw ih a dangtei um ding duh in a rak buaipi.\nCutik ah, White House cun, mipi 25,000 sign thutmi a um asi ah cun ruahsak an si ding thu an sim. Cutin, Texas cu US ihsin ladang aw ih amahte um duhtu sign thutmi 125,000 an hmuh ruangah, cumi an sign zate thawn White House ah thu an va thlen.\nAsinan, White House cun, “ an ram a rak dintu hmaisa pawl in thenawdarh vivo ding in ram an rak dinlo” ti in an dilnak cu an rak hnawnsak. Director of the White House Office of Public Engagement cun, Abraham Lincoln ih an ram hrang thu a rak cahmi le Supreme Court ih thutiltuk mi cu mipi hnen ah asim thei asi. Curuangah, Texas State cu a US ram ihsin ladang aw lo in, US ram State pakhat in a um ringring hrih ding asi.\nWhite House Chief Of Staff Thar, Denis McDonough\non January 17, 2013 at 8:25 am\nSikho lai lo Texas session a siah cun, austin le adang city pawl nih an duh ve lo session in kan dir ve lai an ti , laimi kan lo sual lai an ti i an sikho lai lo an ti. Aruang cu laimi ban tuk unity ngei lo mi nawl cawn cu an i nautat rua.


Mipa Sinak Zahmawh Neilo Pa in Nu 100 Lenglo Ihpi Nan An Theilo - Chinland Today Media\nMarch 5, 2016 11:07 pm·0 comments\nMipa sinak zahmawh neilo pa cun nunau 100 lenglo thawn nupa sinak an hmang tlang nan, a neih le neilo theilo in a thuthup a thup.\nAndrew Wardle timi pa hi a suah pek ihsin a zun fehnak le a phuu pawl an um nak hmun ah um lo in a rak um. Cutin mipa sinak zahmawh a neilo. Sibawi pawl in an tuahsaknak zamawh cu a um thei nawn cuanglo.\nMachester ih um mi a siih TLC channel pawlin a thuhla suhnak le hliakhlainak, ‘Man with no Penis’ (Mipa zang neilo) timi thulu hmangin an tuha. An video tuah mi hi thusuhnak pawl hi sml 1 tluk sau a si.\nWardle, kum 40 tluk pa in an thu suh mi pawl a sim phahin, a hlan ih a mah rakuartu pawl le tu ih a fala hnen khalah a thuthup anrak theih dahlo mi a rak sim awk dah lo miah ngaithiam a dil aw cih.\nTu ih a fala thawn kum thum lai an rak um tlang zo nan TV show ih a mahte a phuanawk hlan tiang a dinhmun a theilo lawlaw. Ziangah tile a mah le mah, rel mawi awknak ah sivai ka ei tivek, lole ka zin thawhnak a har ruangah ka taksa sungah thil anret tivek in a rak sim aw theu.\n‘Ka harsatnak ka theih ruangah nunau pawl taksa hi ka theifiang zet. Ka kiang nai anum tikah nupa sinak hmang ngaingai loin an diriam tiang ka tuah ih, an lungkim, keikhal ka lungkim’ tit la in a sim.\nSibawi pawlin zamawh aneih sal theinak dingah a baan tit thawn an tuahnan, a tit a nung ngah theilo. A fala nu hin a sinak a theinan tlansan menlo in a umpi bet vivo ding thu khal an thusuhnak ahcun a sim aw ve.\n(Hi thusuhnakpawl hi kum 2015 ih an rak tuah mi a si.)


Jesuh hnenah Ra aw - Chinland Today Media\nJesuh hnenah Ra aw\nFebruary 23, 2012 2:18 am·0 comments\nJesuh cun a hei dawh ih a tham hnu ah, “Ka lo damter ding, atu ihsin thiang thlang aw,” tiah a ti. Hmakhatte ah cupa cu a dam.\n–\tMatthai 8:3\nBible Siar Ding: Mark 1:28-45\nTuni ah mi tampi cu ttulsamnak tampi, natfahnak le buainak tampi nei in an um, asinan mi zapi zikzik ih dinhmun cu Matthai 8 sungih kan hmuh mipai’ tuarnak ih hrek fang hman a si ding ka zum lo. Hi pa cu miphaar a si. Nang hi TB maw, khensaa maw, asilole pakhatkhat tuar mi na si thei, asinan Pathian in A famkimmi thianhlimnak, damternak a lo hmuh thei, Khrih sungih a nungmi zumnak na neih ahcun. Amah cu khuaruahhar le mangbangza Jesuh a si.\nHih miphaar pa hi pakhatkhat in Jesuh ih thu an rak sim dah a si hmang. Thil tampi cu kan tthelh, ziangahtile mipawl in kan san ahhin Jesuh ih ziang a tuah ding ti kan sim ringring lo ruangah. Mi pakhatkhat in a hnenah, “Jesuh in a lo damter thei” ti’n an sim si ding. Curuangah hih phaarnat neitu pa in Jesuh tlang par ihsin a rung ttum ding cu ruahsannak thawn khat in a rak hngakhlap nasa. Miphaar pawl cu mipi lakih um an sen lo, an thiang lo ruangah. Hi mipa in Jesuh hnen thlen ding cu thil harsazet a si, ziangahtile Jesuh kiangkap cu miburpi in an kulh thluh ruangah. Sikhalsehla Jesuh cu tlang par ihsin a rung ttum tikah miphaar pa hnenah a tong, a kiang ah a ra.\nHimi pa cu zohman bawmtu nei lo a si, milai ttong in cun, asinan Jesuh hrangah ziang hman thil harsa a um lo. Cu pa cu Jesuh hmai ah a khukbil in a kun ih, “Bawipa, Na duh ahcun i damter thei a si,” tiah a ti (Matt. 8:2). Jesuh in a duh pei maw? Jesuh cu kanmah in a tuah dingah caan ttha kan pek zat hnakin a ttuan duh sawn tin a hmu ding. A poimi cu kanmah in A hnenih kan pan lomi hi a si; A hnenah zaangfah kan dil lo, Anih cun kan dilzat hnakih tamsawn ih pek ding a nei ringring na’n.\nA hnen na pan ahcun ziangtik hmanah kut lawng le thinhar in na kir dah lo ding. Vanlam nunnak cu na sungah a luang dingih hmakhat te’n ruunsuah in na um ding. Jesuh cu “Ka lo damter ding, atu ihsin thiang thlang aw,” a ti dah vekin tuni khal ah in damter duh a si, mani, tuni, thaisun a danglam dah lo. Na hrangah a luangliammi nunnak a nei. Bawmtu nei lo na sinak ihsin na duhmi a lo famkimter ding. Na zum ahcun ziangvek khal a cang thei a si (Mark 9:23). Pathian in khuakhannak diktak a nei. Thil olte a si: Jesuh hnenah ra pan aw. Khuahlanlai ah Amah an ra pan ih an ton ngah vekin atu khal ah ton theih ringring a si (Hebru 13:8).\nJesuh in thil ttha tuah ding a tlolh ti ziangtik hmanah na thei dah lo ding.\nHuham hrangih Tetti\nTuahmawhnak hrang Bomnak


Russia-Ukraine thubuai ah Israel a cangvai thok - Falam Online Media\nIsrael Prime Minister Naftali Bennett cu Russia-Ukraine buainak thu thawn pehpar in kaphnih hruaitu pawl thawn phone in an biakaw zo ih, atu ah atakin Russia President tong dingah Moscow lam pan in a poksuak zo a si.\nIsrael phunhnam pawl ngaipoimawh zetmi Sabbath ni rori ah khual tlawng suakin, zarhte zingah vanzam thawn a poksuak zo tiah Bennett zung ihsin thu an suah.\nIsrael Prime Minister zung ih spokesperson cun “remdaihnak hrangah Putin a tong tummi a si. Sabbath ni cu a si nan thih le nun thu a si ruangah phunhnam daan khalin a thiang ruangah zarhtezing ah khual a tlawng mi a si” a ti.\nIsrael ram cu Russia siseh Ukraine thawn khal, kaphnih rualrem zetih pehzomaw theitu leitlun ram maltetak ih telve mi ram pakhat an si ih, Ukraine hrang khalah bomnak pe rerozotu an si.\nTu dinhmun ah Russia-Ukraine buainak cu daih lam a pan thei hrih lo ih, Israel Prime Minister le Putin an tongaw hnu ah teh boruak a danglam pei maw timi cu atufang leitlunn mipi ih hngakhlap zetmi a si.\nRussia le Ukraine karlak, tuṭum buainak a suak hnu ah kaphnih hruaitu pawl voi 2 an tongaw zo nan, an thu a tluang thei lo ih, a ra lai ding mi tlawngkai nikhat ah voi 3nak tongaw bet dingin hmalaknak an nei rero a si.\n← Ralring : Falam ah misual pawl in datsi thawn inn urkaang tum\nFalam peng, Rihkhawdar doawknak ah ralhraang SAC ralkap 9 thi →


Chin Christian Youth Combine Service hmang - Chinland Today Media\nNovember 14, 2009 1:22 pm·1 comment\nAustralia, Melbourne um Chin mi zumtu pawl cun a veikhatnak hrang Chin Christian Youth Combine Service cu Ringwood, Church of Christ, Emmanuel Christian Church pawl ih khawmnak hmun ah mi 500 lenglo in ropi le hlunghlai zet in Pathian thangthat tlangnak an nei.\n‘Hiti vek ih a cangsuak theinak cu kan Pathian ih lam in hruainak ruangah a si, Kan Laimi in Pathian kan duhdawt zia le Khrih ah pumkhat kan sinak a tak in a lang suak a si’ tiin, Inn tek ttuanvo latu ECCMY hotu Pa Tling Za Thang cun a sim. Emmanuel Christian Church Melbourne Youth pawl in inn tek ttuan vo an la ih, khawm a thok ihsin a netnak tiang tlawmngai zet in mipi hmuah le mipi thlahnak an nei.\nBawi Khrih ah pumkha kan si.. timi catlang tar in zaihla thawn Pathian thangthatnak zanlam suimilam 5:00 ihsin 9:00 tiang an nei. Kohhran le Fellowship tin in a tum a te ti um lo in bangran ten hla fing thum cio saknak an nei fingfing.\n‘Kan tong bangaw lo in, kan umnak bang aw lo hman khal sehla, Khrih ah pumkhat kan si, kan suahnak hmun Chin Ram a si, Jesuh in thlarua ah pumkhat si ding in duh’ tiin ECCM pastor Rev. David Khaw Lian Zam in thucah tawi simnak a nei.\nChin mi lawng si lo in, Australia zumtu mi ziang maw tizat khal in hi khawm awknak an tel pi ve.\nKan khawmnakah Pathian thlarua thianghlim in-in umpi, kan nuam aw rori, khawm ttheh hman ka thei manlo, tong bang aw lo hman khal sehla Pathian thangthat nak dingih kan zai aw phunkhat ih kan suak hi a ropi ka ti tiin fala Zirpui cun CT palai a sim.\nMelbourne um Chin mi awnmawi tumthiam le zaihla sakthiam pawl khal hin hi Pathian sunlawih thangthatnak ah tel ve in awnmawi tumnak le zaihla saknak an nei.\nA ra suak khawmtu Fellowship tin le Kohhran tin pawl cun hitivek ih Pathian hmunkhat te ih sunlawih tlang a ropit thu le, hmai lam khalah zuam vivo ding an duh thu an rel cio.\nMelbourne ah Chinmi 2000 lenglo tluk an um ih nisuahnak le ni tlaknak tin hmun hni ah an then aw. Hi hmun hnih um pawl cun Kohhran le Fellowship tin mah le pawlkom cio ah khawm awknak an nei.\nA veikhatnak Chin Christian Youth Combine Service Melbourne ih a tel cu Church le Fellowship pawl cu :- Emmanuel Christian Church Melbourne (Youth) ECCM, Victoria Chin Baptist Church (Youth) VCBC , Lai Christian Church Melbourne (Youth) LCCM, Melbourne Burmese Christian Church (Youth) MBCC, Melbourne Chin Church (Youth) MCC, Grace Community Church (Youth)GCC , Zotung Fellowship Melbourne (Youth) ZFM pawl tla an si.\non November 14, 2009 at 3:31 pm\nPathian in Kan Lai Miphun zate’n hmun khat te ah le lungrual zet in a mah thangthat tu dingah lam in hruai sinsin hram seh !


Algeria Ih Kaihkhihnak Mithi Tam Vivo - Chinland Today Media\nJanuary 22, 2013 11:52 pm·0 comments\nALGERIS : Kan dungzarh , Algeria ram ih Al Qaeda pawl in gas plant ih mi an kaihmi pawl cu, an that vivo ih, tuini tiangah ah mi 48 tluk cozah thuneitu pawl hin ruak an hmu zo ih, mi 80 tiang an thih an zum thu khal an sim.\nAlgerian Prime Minister Abdelmalek Sellal cun, “Leitlun mipi hnen ah le, kaihkhihmi lak ih telve rampawl hnen ah thu umdan felfai sim theih kan tum ding asi. Kan ram ah hivek a cang hi poi kan ti zet. Theihtawk kan zuam vivo ding”ti in asim.\nAmerica, British, French, Japan, Norway le Romania mi pawl cu an cincang theihlo in an umlai ih, a hrek cu an thihzo thu le a hrek cu ziangvek in an can an hmang ti theih asi lo. Japan mi 9 pawl cu thah in an um thu theih asi ih, ramdang an thahmi lak ih tambik an si fawn.\nHitawk kaihkhihnak ih hotu asimi Mokhtar Belmokhtar cun, “Al Qaeda in tuithum ih a cangvaihnak hi a manhla ngaingai asi. Kan hlawhtling nasa” ti in Sahara Media hnen ihsin video an record mi ah cun asim. Tuitum ih mi tamtak an kaihih an thahnak san hi, Mali ram ih France ralkap pawl cangvaihnak ruang ah asi ti in an asim.\nAlgeria Vanzam AH 5017 Hlo\nAlgerian Al Qaeda Commander Thi Hrihlo


Job cabu hi miṭha pa pakhat harsatnak nasa zetih a tuarnak thu a si. A faate, a neihsiah a sumsaw pawl in an hlohsan thluh ih natnak fihnungza in a tlun. Cumi cu Job le a rualpi pawl in himi thil umdaan hi ziangtin an hmu ve ti kha himi cangantupa hin hla fiing thum (hla fiing burpipi in bur thum) in a sim. A neta bikah milai thawn pawlkom-awk a thupittertu Amah Pathian khal Job hnenah a lang.\nJob ih rualpi pawl cun Job ih tuarnak kha an pupa biaknak zum daan in a sullam an sim. Anmah ih tidaan ahcun Pathian hin miṭha cu laksawng a pe ih miṭha lo cu a hrem ṭheu ruangah atu Job ih tuarnak hi a sual ruangah a si, an ti. Asinain Job hrangah cun hi bangtuk ruahnak cu a puan tuk. Zianghrangah tile Job cu miṭha ngaingai a rak si fawn ih an tidaan vek a si ah cun hremnak sawn si loin laksawng co ding a si sawn. Asinain a comi cu hremnak nasazet a si fawn. Amah bangtuk milai parah Pathian in ṭhat lonak hi bangtuk a thlenter mi hi a tican a thei thei hrimhrim lo. Curuangah ralṭha zetin Pathian a mawhthluk ve rero. Job cun a zumnak a hlohter hrimhrim lo. Asinain Pathian hmaiah thiam comi a sinak langter a duh ih miṭha sinak ruangih hminṭhatnak kha ngah sal a duh.\nPathian in Job ih thusuhnak kha a let lo. Asinain ziang hmuahhmuah tuah theitu a sinak le ziang hmuahhmuah thei thluhtu a sinak kha Job hnenah a theihter ih cumi cun Job ih hna a ngamter. Cutikah tangdornak thawn Job cun Pathian ih fimnak le maksaknak kha a hun mang ih a ṭongka hraang le a thinhengnak pawl a siir-aw sal.\nJob cu a neta lamah a hlanih a dinhmun keelte ah a thleng kirsal ih a hlan hnak hman in a neihmi a tam sawn. Job ih tuarnak kha a rualpi pawl in a tican an theihthiam lo ruangah Pathian in a mawhthluk. An pupa biaknak ih rak langternak hnakin Pathian hi a maksak sawn ti kha Job lawngin a tep ngah.\nThu hramthok (1:1-2:13)\nJob le a rualpi pawl (3:1-31:40)\n(a) Job ih phunzainak (3:1-26)\n(b) A voikhatnak biak awknak (4:1-14:22)\n(c) A voihnihnak biak awknak (15:1-21:34)\n(d) A voithumnak biak awknak (22:1-27:23)\n(e) Fimnak a lawm (28:1–28)\n(f) Job ih a neta bik thusim (29:1-31:40)\nElihu ih simmi thu (32:1-37:24)\nPathian in Job thu a let (38:1-42:6)\nJob Le A Innsang\n1Uz * 1:1 Uz: timi ram hi khui tawkah a um ti theih a si lo. an timi ramah mi pakhat a rak um ih a hmin cu Job a si. Job cu Pathian betu le a rinsan zettu a si. Amah cu miṭhazet a si ih thil ṭha lo zianghman tuah a duh lo. 2Fapa pasarih le fanu pathum a neih ih tlunah, 3tuu thawng sarih, kalauk thawng thum, caw thawng khat le laak zanga a nei. Hnenum tampi tla a nei ih Nisuahnak lam hmuahhmuah ah milian bik a si.\n4A fapa pawl cun a haha tein rawl ei puai an tuah ṭheu ih hmun khatah rawl an ei khawm ṭheu; an farnu pawl tla an sawm ṭheu. 5An puai a cem tikah a thaizing zingpitah Job cu a tho ih a faate pawl thianfaiternak ah thawinak a pe ṭheu. Tumtah hrimnak um loin Pathian an hmuhsuam ding ih an sual pang ding ti a phan ruangah cuticun a tuah ringring a si.\nPathian Le Satan Biakawknak\n6 Bawipa ih hmaiah vanmi pawl an ra suah ni a thlen tikah Satan * 1:6 Satan: ti cu milai dodaltu tican a si. khal cu an hnenah a tel ve. 7Cutikah Bawipa in, “Khuilam inso na rat?” tiah Satan cu a sut.\nSatan in, “Leilung pumpuluk, suk le so ka vahnak in ka ra,” tiah a ti.\n8 Bawipa in, “Ka siahhlawh Job khi na hmu maw? Leilung pumpuluk ah amah bangtuk miṭha le rinsantlak zohman an um lo. Keimah i bia ih thil ṭha lo zianghman a tuah lo,” tiah a ti.\n9Cutikah Satan in, “Zianghman ngah hlah sehla a lo bia duh leem pei maw? 10Amah siseh, a innsang siseh, a neihmi hmuahhmuah tiangin na humhim ih na kilkhawi. Thil a tuahmi hmuahhmuah parah mal na sawm ih rannung na pekmi pawl an tamtuk ih an ramah a khat ṭheh a si. 11A neihmi hmuahhmuah khi laksak ṭheh cila na hmaika rori ah a lo cam mai ding,” tiah a ti.\n12 Bawipa in Satan hnenah, “Na ti bangtuk cun siseh. A neihmi hmuahhmuah na kut sungah a um. Amah Job lawngte na siatsuah lo pei,” tiah a ti. Cule Satan cu a feh.\nSatan In Job A Hniksak\n13Voikhat ah Job ih faate pawl cu an upa bik pa ih inn ah rawl ei khawmnak puai an tuah laifangah, 14mi pakhat cu Job hnenah a ra tlan ih, “Caw thawn lei kan let rero ih laak pawl cu kan kiangkapah hrampi an piat rero laiah, 15rinlopi in Sabean * 1:15 Sabean mi: pawl cu mi vakvai, damiah rukru phun an si ih thlanglam ramih a ummi an si. mi pawl in an ra siim ih kan rannung hmuahhmuah in long ṭheh. Keimah siar lo na hnenum hmuahhmuah an that ṭheh. Keimah lawnghi zualkotu ah ka tlan man a si,” tiah Job cu a ra sim.\n16Cupa ih ṭong a cem hlanah hnenum dang pakhat a ra thleng ih “ṭeek in na tuurual le na tuukhaal pawl a tlak ih an zatein an thi ṭheh. Keimah lawng hi zualkotu ah ka tlan man a si,” tiah Job cu a ra ti.\n17A ṭong hman a cem hlanah hnenum dang pakhat a ra tlan lala ih, “Khaldean * 1:17 Khaldean mi: pawl cu culaiah mi vakvai, damiah rukru phun an si ih saklam ram ih a ummi an si. mi damiah rual bu thum in in siim ih kalauk hmuahhmuah an lak thluh ih tlunah keimah siar lo na hnenum dang hmuahhmuah an that ṭheh. Keimah lawnghi zualkotu ah ka tlan man a si,” a ti.\n18A ṭong hman a cem hlanah, hnenum dang pakhat a ra lala ih, “Na fanu le na fapa pawl cu na fapa upa bik inn ih rawl ei puai an tuah laifangah, 19nelrawn ihsin thlisia a ra hrangih an inn a nuaithluk ih a sung um minung hmuahhmuah an thi ṭheh. Keimah lawnghi zualkotu ah ka tlan man a si,” tiah Job cu a ti.\n20Cutikah Job cu a tho ih riahsia in a hnipuan a thlek ṭheh. A sam a meetkolh ṭheh ih leilung ah bok tahrat in, 21“Lawngfangkheh in ka suak ih lawngfangkheh in ka thi ding. Bawipa in i pek ih atu-ah a lak sal. A hmin thangṭhat si ko seh,” tiah a ti.\n22A hnenah hibangtuk thil a thleng nain Job cun Pathian a mawhthluk lo ih Pathian hmaiah a sual lo.


Gangman Style In US$ 8 Million Ngah - Chinland Today Media\nJanuary 24, 2013 7:25 am·0 comments\nSAN FRANCISCO : Leitlun hlasaknak le lamnak lam ah mi tamtak in sumpai tampi an lalut ih, cumi lak ah, tu naite ih larthar le can reilote sung ih Youtube ih video zohtu tambik sinak cotu, South Korea rapper Psy ih “Gangnam Style” ruang ih sumpai lutmi cu US $ 8 million a lan rero thlang thu Google chief officer Nikesh Arora cun a sim.\nYutube trends manager Kevin Allocca khal in, “hi Gangnam Style hi danglam zet ih hlasak mi le lammi asinak ah leitlun mipi in an zoh in an uar zet. Youtube ah 2012 July thla ah khan ret asi ih, can reilote sung ah mi tamtak ih zohmi lawnghman silo in, youtube hla hmuahhmuah lak zoh tambik sinak tiang a coban asi” ti in asim.\nHlasakthim dang pawl ih an sak mi, youtube ih an retmi tamsawn cu, kum tamtak hnu lawngah mi tampi ih zohmi asi nan, hi Gangnam Style lawngte cu thla malte sung ah mi tampi ih zohmi le youtube ih zohtambik hla sinak khal a nei hngal asi. 2012 July thla ih youtube ih retmi cun, December thla ah zohtu 1.23 bill nei in zohtu tambik sinak neitu Justin ih Baby cu a rak lan dah zo.\n2012 Sung Ih Kan IT Leitlun


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (3)LetterAll Letters# A B C D E F G H I J K L M N O P Q R S T U V W X Y Z Label< All LabelsKay Dee RecordsDirectorAll DirectorsCreative Control (2)Zunbug Turskee (2)Video QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (3 Videos Found)Page: 12:35Rasheed Chappell & Kenny Dope feat. DJ Scratch (of EPMD) - 'Break Loose'(Music Video)Released: Jan 5, 2012Views: 1,153Label: Kay Dee RecordsSong Producer: Kenny DopeVideo Director: Zunbug Turskee (of Creative Control)Rating: (5 Stars) (2 Comments)


Amah cu Zo ih Fa A Si? - Chinland Today Media\nDecember 20, 2012 12:25 am·0 comments\nBible Siar Ding: Luke 1:26-35\nVancungmi in, “Thlarau Thianghlim cu na hnenah a ra thleng dingih Cungnungbik ih cahnak huham cu na parah a um ding. Curuangah na hrin dingmi fa cu fapa thianghlim a si dingih Pathian Fapa tiah kawh a si ding. – Luke 1:35\nPathian famkim a si, ih minung famkim khal a si thotho. Tuihhlan ih milai thuanthu ah Pathian cu minung ah a rung cang timi hi a um dah lo.\nJesuh Khrih cu virgin sul sungin pai a si. Nunau kum note ti a si lo – nu thianghlim ti a si. Thuanthu ih theihmi in Messiah cu nu thianghlim sungin a suak ding ti a si. Jesuh suah hlan kum 200 lenglo ah, Jews scholars pawl in Thukam Hlun cabu kha Greek ttong in an rak let tikah, Isaiah 7:14 kha, “Zoh uh, nu thianghlim (virgin) pakhat in fapa a hring dingih a hmin ah Immanuel ti’n a sak ding,” ti’n an ngan. Himi mangbangza naute suah ding thu cu kum thawng tampi ih rak ruahsanmi a si ih cumi cun Cungnungbik Pathian Fapa, sualnak nei lo cun a run suahpi a si.\nKan rundamnak cu Pathian siar lo zohman in an famkimter thei lo. Pathian pakhat lawngin hih Daan famkimter theinak dingah a nung thei. Pathian lawngin hih ai-awh raithawinak cu a tuah thei ding. Pathian lawngin sualnak le thihnak ih thiltitheinak cu a siatbal thei ding. Pathian lawngin.\nPathian cu minung ah a rung cang. Hivek hi ziangtik hman ih um dah kel lo a si, ziangahtile a caan a kim hrih lo ruangah. Cumi cu nehhnu lam khal ah a cang dah nawn lo ding, ziangahtile Jesuh Khrih in kan rundamnak cu veikhat ah kumkhua daih in a famkimter zo ruangah a si.\nThianghlim Bawipa, minung thuanthu ah rung tel tahrat in ka rundamnak in tuahsak ruangah lungawithu ka lo sim.\nTuni keimai’ nunnak rori ah Pathian Fapa Jesuh Khrih ih suahnak cu ziangti’n ka hmangfuh thei pei?


Juventus Nehtu Ajax Hrang Hminsin Ropi – Times Of Chinland\nJuventus Nehtu Ajax Hrang Hminsin Ropi\nChampions league quarter final puai neta sawn ih Juventus nehtu Ajax cun Champions league thuanthu ah hminsin ropi zet an tuah ih qualify vei 3 lek cingih Champions league semi final lut thei umsun team an si.\nA liamcia season ah Ajax hi Netherlands league ih table 2nak an si.Table 1nak lawngin Champions league a lek thei hngal ih table 2nak ih um Ajax cun qualify puai 3 an lek hnu ah nehnak an co theh ih champions league group hrang an rak tling.Qualify puai hrang Stum Graz an neh hmaisabik ih Standard Liege le Dynamo Kiev an neh cih.Group ah Bayern Munich ,Benfica le AEK pawl thawn an umtlang ih table 2nak in sungsuak an rak lut.\nSungsuak ah Champion lai Real Madrid an dawisuak ih quarter final ah Juventus an dawisuak hrih.Himi khal thuanthu pakhat a tling ve ih season khat sung Champions league zuamawknak ah Real Madrid le Juventus team 2 dawisuak theitu umsun an si hrih.\nAjax hi Champions league ah mithar an si lo ih Champion laksawng rak la rero zotu le treble champion thei team khal an si.Tui season khalah treble an beisei lai ih Netherland league ah hmaihruaitu le cup ah final lut zo an si.\nMinung Kan Kim Lopi -Juventus Coach Allegri


Emergency Kit - Chinland Today Media\nOctober 28, 2010 1:49 am·0 comments\nPoipeng Caan Ih Hman Ding\nAtu ihsin Pathian raalthuam kha hruk uh, caan sia a thlen tikah nan raal pawl cu nan do thei dingih a net tiang nan do hnu ah nan ttanhmun nan hum ngah ding. – Efesa 6:13\n– Jeremiah 15-17\n– 2 Timote 2\nKum hleihnih sung lamhla ka khualtlawn fehnak kip ah poipeng caan ih hman ding thil ttulmi retnak bawm (emergency kit) ka keng ringring. Asina’n veikhatte hman cuih thil cu hman a ttul dah lo ih a ngaingai ih hman a ttul caan ah cuih thil a um ti hman ka vun ciingmang nawn lo. Asinan vantthatnak ah kan nu in a thei ngah ih tawk deh lai.\nZaan khawthim lakih kan feh lai ah zukneng kan pah ngah pangih kan mawttaw cu mawn a theih nawn lo. Phunzai phah in datmei fate thawn mawttaw siatnak cu ka hawl ka zoh rero ih in dirh saktu dingah truck car kawh ka tum. Culaifang ah kan nu in poipeng caan ih hman ding thilri retnak bawm cu ong tahrat in raalrin peknak meisa cu mawttaw kiangah a ret ih a tleuter. Harsat mangbangnak ton caan ah kan kenmi thil rori kha ka hngilh thei ttheu timi thu kan rel saal rero.\nPaul in Efesa kawhhran zumtu pawl hnenah, “Satan bum siatnak do thei dingah Pathian ih a lo pekmi raalthuam kha hruk uh,” a ti (Efesa 6:11). Hih raalthuam cu thutak, dingfelnak, raalring cia ih umnak, zumnak, nunnak le thlacamnak pawl an si (cc. 14, 18). Pathian duhnak siatsuah dingin kan raal pawl an rat tikah cuih raalthuam kan neihmi pawl cu kan hngilh lo a ttul.\nCuih raalthuam cu hmang aw. “Atu ihsin Pathian raalthuam kha hruk uhla caan sia a thlen tikah nan raal pawl cu na do thei dingih a net tiang nan do hnu ah nan ttanhmun cu nan hum ngah ding a si” (c.13). – David McCasland\nSatan in in do tikah,\nThinlung takin thlacam ding kan si;\nPathian hnenih kan ap ahcun,\nKan beunak le thazaang a si ding. – Sper\nPathian in raalthuam in pek, hmanseh kan hman a ttul.


Pathian In Lai Christian Fellowship (LCF) A Thlawsuah - Chinland Today Media\nPathian In Lai Christian Fellowship (LCF) A Thlawsuah\nDecember 25, 2008 6:26 pm·0 comments\n1994 kum ihsin ramleng a si mi Malaysia ah Laimi (Falam) kan rak thleng thawk. 9 May 1999 kum ah Malaysia Falam Pawlkawm (MFP) din a rak si. Pawlkom ih a tumtah bik mi cu pawlkom sungtel harsat tawn tikah bawmawk ton ding a si bik. 24 December, 2002 ah MFP cu Lai Christian Fellowship (LCF) tin mipi lungkimnak thawn a hmin thleng a si. Biaknak / Fellowship kaihhruainak in kan miphun le Pathian ram kauhnak hrang hnatuan duh ruangah a si. Fellowship hruaitu dingah upa 12 hril an si. LCF hmunpi bik khawm awknak cu Putrajaya Ramhnuai Buuk ah neih a rak si. Mi 70-100 tiang khawm awknak ah an rak tel thei.\nPathian in kan thlacamnak in sangih kan hrang tha le rem a timi Rev. Za helh Lo cu 16 March, 2003 ah a ra thleng.Pastor Quater sang in le cui hmun ah 5 October 2003 ihsin Kuala Lumpur ah khawm awknak thawk a si. Jan 4, 2004 ah Biakinn hrangah inn floor pakhat kan sang.\nKan miphun mi tampi Malaysia ah kan thlen tikah lungawinak sumpai innlam ah a kuat tu an um vekin ram picang ah a feh suak mi khal mi tampi an si. Cun kan saduhthatnak ih tel dah lo mi le a ruah khal kan ruah paih lo mi thihhlohnak khal kan tawng.\nMalaysia ah kan peng unau sungin in thihsan tu pawl..\n1997 1) Khaw Lian ( Taisun)\n2003 2) Tawk Nei Khup ( Hmuntha )\n3) San Uk ( Sunthla )\n4) Nek Nek ( Taungphila)\n5) Klang ah ( Stalin ih u a si, a hmin record mi a hlo, sut rero lai )\n6) Al Vung ( Tal )\n2004 7) Cucuk ( Kalaymyo)\n2005 8) Sui Uk ( Thlan Rawn)\n9) Tun Zem ( Tanphu )\n2006 10) Nawl Za Khim ( Lazio )\n11) Lal Ruat Piang ( Hmuntha )\n2007 12) Hram Uk ( Ram Thlo )\n13) Sui Ceu ( Hmuntha)\n14) Kap Za Thang ( Tazakung )\n15) Tluang Ngun Sang ( Locawm )\n16) Rem Sang ( Bualkhua)\n2008 17) Van Hum Lian ( Taungphila)\nHimi thihhlohnak cazin hi May, 2008 tiang a si.\nLCF ah Pastor in tuan saktu pawl\nRev. Za Thelh Lo ….. March 16, 2003 – September 4 2005 (kum 2 le thla 6)\nRev. S Ni Luai …. September 11, 2005 – Dec 31, 2007 (Kum 2 le thla 4 )\nRev. Run Cung Mang …January 18 , 2008 – Tuni tiang.\n1.Kan Pastor neih mi pawl in an mah le an tuan caan ah a tha thei bikin mipi in hruai.\n2. Harsat kan tawn caan, ahleice in thihhloh kan tawn can ih kan mai Laitong te rori ih ruak vuinak in neih sak tikah kan thin diriam zet. LCF Pastor tuan zotu pawl parah kan lungawi.\nLCF ah ram picang ihsin in rak tlawngtu pawl…\n1) Pu Thawm Hlei Mang ( 2004 )\n2) Siangbawi Dr. Hre Kio ( 2005 )\n3) Pu Thawng Hmung (2005)\n4) Rev. Thawng Cung (2007)\n5) Rev. Van Hnuai Sum ( 2008 )\n6) Levi Sap Nei Thang (2005)\n7) Steven Rualthankhum (2005)\n8) Dr. Run Bik (2006)\n9) Dr. Sang Ci ( 2007)\n10) Pu Ni Lian (2008)\n11) Dr. Mang Cuai (2007)\n12) Saya Khoi Lam Thang ( 2004 )\nKawlram ihsin LCF ah Crusade tuah dingah ra tlawng tu pawl..\n1) Evan S Tha Nei Fai ( 2007, 2008 )\n2) Evan Lal Eng Lian ( 2008 )\n2002 ih LCF le tuni LCF\n1. Ramhnuai Buuk hnahfa le fikfa lakah Pathian kut cak ih rak dih thok mi a si.\n( Pastor pakhat mikhual kan neih mi in ka it that thei lo hnahfa a tam tuk a rak ti dah )\n** Tuni ah Biak Innpi RM 4000 lenglo man kan sang thei.\n2. Mipum 70-100 kan rak thawk ih ,\n** Tuni ah member thawngtel le zarhpi ni ah mi 400 – 500 in biakinn ah kan khawm thei.\n3. Buuk ahcun caan zemnak cabupi kan hmang ih\n** Tuahcun Bulletin le Hruaitu zarhtin thuthang Pathian thu le theih tul mi kan nei.\nLCF rak din thok lai ihsin tuni tiang tlung lo in a um mi pawl..\n1. Salai Ro Vel Thang\n2. Salai Za Biak Sui\n3. Salai Hmun Li Luai\n4. Pa Ngun Hre Luai\n5. Thomas Pathuam\nSeptember 2005 ah LCF mipi cu khaltu neilo Tuurual vekin kan vakvai. Khawmnak ding biakinn hawl in kan vansang, culai ah kan Pathian in in rak thlahthlam lo kan hrangah a tha bik khawkhannak a rak nei.. Francis Lal Uk in hitin bezai in a rak ngan…\nLCF cu bawm tu hawl in a tawi!\nA duhdawt mi pawl in an dung tun,\nA rinsan mi pawl in an phat san!\nA hlan ah cun a rah an ei, a par antlan nan , attek an khiah sak,\nThlisia a hrang ih a buuk a siat,\nUm nak ding neilo in.\nA fano pawl cu rilrawng in an tap,\nNu neilo ar fano bangin\nZan khua a tlai, tlun nak ding inn an neilo!\nNingttih le thlaphang in an vak, kiosa hrang lak ah!\nLCF cu bomnak dilin a au,\nA aw an thei nan an hnih san men!\nMitthli for cing in atawi ko, mi phun dang lakah;\nA ban tha a cem,A khuk a thia,A ke a kal thei nawn lo,\nCulaifang ah khatlam ralin awthawng a thang\n“Maw LCF na harnak ka hmu ih, na au aw khal ka thei,\nKei mah lawng i rian awla ka thu ngaiaw.\nKa lo tung ding sal dingih,na hlo ral dah lo ding\nSunloihnak na co sal dingih mi ih porh mi na si ding!\nNa miphun in na par an tlan sal ding ih, na daihnem ah mi tampi\nan cawl ding.\nKa thu na ngai asile keimah in kalo uk dingih,\nthlaw suah ka lo pe ding” ati.\nLCF Le Hmailam\n1. LCF hi hmailam ah kum ziat tiang a um pei? ( Nang le kei cun ram dang kan thleng ding nan…)\n2. LCF in hmailam ah ziangvek vision kan nei? Kumtin upa tuan ve ringring ih vision nei lo hruaitu upa tla kan si pang maw?\n3. LCF ah rak khawm in thlarau thazang laktu pawl le LCF Pastor le zumtu pawl ih thlacam sak mi pawl.. LCF le kan miphun zumtu pawl ram dang kan thlen tikah ziangtluk kan thinlung ah kan cingkeng in bawm kan tum?\nA netabik ah\n1. LCF ziangtik tiang a ding suak vivo ding ti zohman in kan thei lo, asinan kei theihmipakhat ka nei. LCF rak dintu le amai’ kawhhran kil khawitu Pathian cu ziangtik hmanah a cem dah lo ding. Cucu kan biakmi le kan nunnak neitu a si.\n2. Vision : : Putra ihsin KL ah khawmnak kan nei ding timi kanrak rel tikah in rak sawisel rero. Mi tampi in kan theithiam lo. Tuni ah hitluk in KL ah kan mipi kan khawm dutdo ding timi kan rak ruat ban lo. ( Kiangkap unau miphun dang zoh in congvaih thiam khal a ttul)\nTuni ah teh LCF in hmailam caan ah a hnatuannak ding hrang kum 1 hrang lawng kan tuah ban.Kum 5 tiang ah ziangtin kan feh ding kum 10 ah ti khal kan ruat dah lo. Tuvek dinhmun in kan feh a sile tuihnu kum 5 ahcun Magazine tha zet pakhat fang kan suah thei men ding? Ka tong mi a na kan ti maw???\n3. Ramdang kan feh suak tikah LCF in Pathian hna an tuannak ah ziangmi lungput kan nei ding? Bawm thei kan zuam cio pei uh. Mi hrek khat cu Kawhhran upa tuan ruangah ih teima, Hotu le tuanvo sang deuh kaih ruangah phur fang mi tampi a um theih, kan um ka ti lo, a um theih.\n*** LCF kum 6 sung kan fehnak ih ka hmuh suah mi le sawmngiar (Challenge) ka duh mi cu…\n1) Pastor le Upa lungrualten mipi hruai ding\n2) Kawhhran upa tuan cu Aana ( power ) neihnak a si lo ih, mipi Pathian thaten an biak nak dingah, Pathian an hmuh theinak dingah siahhlawh dinhmun in hnatuantu ding a si.\n3) Kawhhran upa cun Pastor hnatuan bawmtu kan si ti khal theih ding. ( Malaysia ah Kawhhran upa lawng in ziang ngaingai kan tuan kupkap thei lo ti khal theih a cu thlang) mipi le upa kan zaten in kil khawitu kan zoh that a tul, sawisel lo in kan sim le kan bawm a tul hrimhrim.\n4) Pastor in Kawhhran le mipi duhdawtnak, Pathian ttihzahnak thawn Tuu rual hruai ding.\n5) Mipi in hruaitu le Tuu khal Pastor thu ngai in Pathian thangthat le hnatuan.\n* Cutivek in kan um thei a si ahcun LCF cu a thangso lo thei lo.\n* Hmailam caan ah thlarau hlo kaihnak hmun, Pathian ih hmanmi kawhhran kan si hrimhrimding.\nHitivekin kan tuan tlang ih tangdawr nun kan nei asile Pathian hmin sunlawinak a langnak hmun a si thei ding\nHimi ka sim le ka lo sawm mi pawl hi Pathian ih lungkim mi a um asile Pathian in thlawsuahnak in pek sak hramseh.\nLungawi.. Mipi nan zaten hitawk hmun ihsin nan kut ka lo kai…\n(May 18, 2008 zarhpi ni ih LCF Biakinn ah mipi hnen ka thucah mi a si )\nA Vei (7) Nak MCC YF Conference


Capitol Hill innpi hmai ih India Thantar rak zaap ve ciamcotu an zingzoi suak | Falam Online Media\nJanuary 8, 2021 Ni Hnem Sung\t0 Comments\nPu Trump ṭantu pawl ih US Congress innpi Capitol Hill luhcilh lai cu leitlun ram tinkim in an rak thlir cio ih India ram mipi khalin an rak thlir ve.\nCapitol Hill hmai ih mipi pawl cun US thantar, Pu Trump ṭanpinak thantar tamzet an zaap ciamco. Culai lakah mibur lak ih mipakhat in India thartar a rak zaap ve ciamco cu India mipi an mangbang thluh.\nPu Trump dinpitu lakin ramdang thantar rak zaap ve ciamcotu khal an um nan zohmawilo buainak lak ah zobikin India thantar a rak zaap timi cu India mipi in theifiang an duh.\nCupai` zuk cu online ah an theh darh ciamco ih a netnak ahcun zo a si timi an thei suak. Manorama News in pehtlaihnak an nei ih a mah cu Kochi, Kerala, India mi Vinson Palathingal (Vincent Xavier Palathingal) a si tiah an tarlang.\nAmah hi US ram ih a umnak kum 30 lenglo a rei zo ih tufang ah Chairman dinhmun in Accubits Technologies ah hna a ṭuan. Tlawngta dinhmun in kum 25 a si ah US ram a thleng ih democrats ah a um lawk nan Republican ah a ṭhawn sal.\nPalathingal in ‘Stop The Steal/Save America’ cangvaihnak ih a tel naksan cu Manorama News hnen ah simfiahnak a nei ih amah cun “Republican politician ka si. 2020 US rampi hrilawknak ah vote ti cingpeng hrimnak a um timi zumnak ka nei ruangah cangvaih nakah ka tel mi a si” a ti.\nManorama News in innpi sungih luttu cangvailuar pawl lakah na tel maw tiah an sut tikah “pro-Trump pawl hminsiater duh ah pawlkom dang an hrolhawk mi a si” a ti.\nIndia thantar a hmang mi thu ah “ramdang mi khal an tel tam. Vietnam thantar, Korea thantar, Iran thantar khaitu le ram dang mi an tampi. Cumi lakah India khal kan telve timi ka langter a si”.\n“US rampi hrilawknak ih Pu Trump vote tu mipum 74 million lenglo ah zaṭek 80 cun vote firawknak a um tiah zumnak kan nei. Cucu Pu Trump ih aupimi khal a si ih kan nih Republican politician pawl cun ka pu ih aupimi cu kan thlun ṭul a si” a ti.\n← 2020 rampi hrilawknak ah Falam in Vote dik lo 3843 a um\nMinung 50 luan phurtu Indonesia Vanzam A Hlo →\nTlangleng par ah Sui cuai 3 (kg) luan an sar